text:
Ehekutivo Je Privá Harte Miami, For Leverde, Echt Palm Florida Aire di Avion di e Grupo di Hür Banda Mi ta telefon 877-941-1044 na via di para di Meta costa konstrukshon. Hopi hende ta plania ku e contribucion di je privá ta final karu, ora nan ta comparti e proyekto di lei pa e famia, amigunan òf cookies di negoshi, tin un sinfín di ventajas ku Nos por yuda bo por duna un telefon 877-941-1044.
Lista Di Sirbishi Ku Ta Ofrece
Pa Medio Di Midí For Di Un Je Privá Charter
Bashí di e firma di un Je Privá Charter
Miami ta Avion Privá na e karta
Aki ta 4 mensahe pa bula ku its privá di e karta di representante di meta ta Miami.
1. Speed and Safety
Den komparashon ku avion komersial, its privá ta muchu mas rápido. Bo no ta bai a experimenta e molèster tin ku hasi e check en un di su equipaje, e turno di e hunta, i destacó riba e vuelo di conexion. Kaba kue di atendemientu di nos avion di servisio i a laga henter finalmente nos experimental pilotonan. Laga nos a yega na e tempu. Nos algun di e mihó pilotonan entrada na Miami en esta en vriend, prueba, kontrolá i ta profeshonal.
2. Di Privasidat
We also provide lease airplane service, bo por utilidat pa bai na unda bo kier ta privá ku e personanan ku ta deseá òf na un bunita sensibel na e reunion di negoshi. Ta pa e motibu aki ku ta nos ta e mihó its privá di e karta di representante di meta ta Miami. Nos pilotonan ta ta dekreto.
3. Servisio Di Kalidat
Ora bula ku nos, nos ta komprometé na duna un sirbishi di kalidat, manera pa bo instrukshon spesífiko. Nos enkargo di tur i ta un kos bo kier: un tipo spesial di kuminda, bebe, pelíkula, òf controle wega pa nan muchanan di meta. Di nos, servisio di atenshon na e kliente nan ora promé.
4. Comfort and Convenience
Freeman a último den lujo hür di atraves di Miami por ofresé. Bo tin un espasio pa release i amplia.Prueba di nos ta dushi i asesibel bashí di e firma di bon i ku lo mira e ta kontentu. Ku nos, biaha bai su convenci en esta en ora bo kier i unda bo ta deseá!
Its Privá Di E Karta Di Miami
No tin diferensia si bo kier biaha òf un bula den e lus, riba midí media, pisá, Ehekutivo Di Avion Di Pasahero, òf turbohélice avion privá pa nan kumpra biaha semper bo yud', 24/7. Por yuda bo por duna un telefon 877-941-1044
Un Otro lugá na Nos Sirbi di zonido Briyante área di Miami:
Miami, Miami Reach, Ke Biscuit, Saleh, Pa Locka, Not Miami Reach, Hulanda, Hollywood, Pembroke Ons, Dia, For Leverde, Amistad, Roman Reach, Bereid Reach, Boka Aan, Ke Largu, Dera Reach, Boton Reach, Loke Worth, Governor, Echt Palm Beach, Hopi, Samoa, Palm Beach, Loxahatchee, Alle Glas, Parti Sùit Di E Bahía Na, Chokoloskee, Ke Largu, Loke Fabor, Palm Beach Hardin, Not Palm Beach, Verleden Kita, Pahokee, Clewiston, Immokalee, Merton, Ke Colon Reach, Martin Shared, Maar Have, Label, Bij Pone Ke


c: text/html

text:
Buki geel di vacuna (si tin’e)
Suministro di Vacuna pa ora di biaha
Descripcion
Ta duna vacuna na:
- Biaheronan: persona cu ta biaha pa un teritorio cu ta endemico pa cierto malesa (e malesa ta caracteristico di e pais). Un ehemplo di esaki por ta Keintura Geel;
- studiante cu ta bay studia den exterior;
- persona cu a pidi un visa pa Merca.
Unda pa pidi'e? / Mas informacion na
Servicio pa Combati Malesa Contagioso (Dienst Besmettelijke Ziekten)
Kico mi tin di hiba cu mi?
Cuanto e ta costa?
NB: E prijsnan ta suheto na cambio den e tarifa di compra di e vacuna.

robotstxt: allowed

filter: keep


text:
ORANJESTAD (AAN)– Diasabra anochi, e shownan cu e candidatanan Hubenil a presenta riba escenario tabata fenomenal. DIARIO a keda agradablemente sorprendi pa e calidad y bunita coordinacion di e shownan.
Tur cuatro candidata pa Reina Hubenil a duna prestacion fenomenal riba escenario.
Alrededor di 1:33 am, a saca como ganadora, Ilaijah Croes di Dushi Carnival Group. El a bira Reina Hubenil di 2019.
Prome finalista ta Ashantee Martus (TOB), y di dos finalista ta Annaïs Thiel (Colegio San Antonio).
Setar Queen of MAS a bira Ilaijah Croes Dushi Carnival Group. Reina Popular a bira Ilaijah Croes (Dushi). Premio di Best Costume a bay pa Ilaijah Croes (Dushi).
Premio di Best Show a bay pa Ashatnee Martus (TOB). Premio di Best Speech a bay pa Ashantee Martus (TOB).


text:
“Aruba One Happy Island Lions Club” ta participa na henter comunidad cu pa motibonan fuera di nos alcance e famoso bingo cu tabata programa pa dia 27 di october proximo na Club Caiquetio lo cambia pa fecha nobo di 30 di maart 2019, un y tur marka e fecha bon.
Directiva di “Aruba One Happy Island Lions Club” ta pidi disculpa pa e inconvenencia cu esaki por ocasiona y alavez ta gradici comunidad y comercio pa e apoyo y sosten ya ricibi pa e actividad aki.
Esnan cu ya tin nan ticket warda esaki pa dia 30 di maart 2019. Nos miembronan lo sigui acerca comunidad y comercio pa sostene e actividad aki.
Cu e fondo recauda nos club por sigui haci proyectonan na bienestar di nos comunidad, yuda nos yuda esnan den comunidad cu ta den necesidad.
Pa ticket por acerca nos miembronan cu proximamente lo tey presente na diferente puntonan aki na Aruba cu lo wordo anuncia den prensa.


text:
Diamars 19 di mei Sr. Clifford Rosa presidente di Fundacion Rancho a presenta e proyecto di Hof’I Bario Rancho live via Facebook. Na e manera aki a cuminsa informa comunidad di e proyecto nobo aki cu tin como meta pa transforma e gardin di Centro di Actividad Rancho den un Hof’I Bario unda berdura y fruta por
wordo produci localmente. Kier cuminsa cu e proyecto na Juni y e prome Fase lo dura te cu november 2020.
Proyectonan di plantacion den bario no ta algo nobo, e ta wordo practica rond mundo cu proyectonan manera Urban Gardening projects. E proyectonan aki ta duna un comunidad di un bario chicito of grandi e oportunidad pa produci nan mes un cuminda local. Ta enfoca riba e hendenan di e bario y ta duna nan e habilidad pa produci comunda pa nan mes un comunidad. Mirando cu nos ta riba un isla chickto, nos ta aplica e meta aki pa henter comunidad di Aruba. Ta pesey e proyecto aki ta habri pa tur hende cu kier participa.
Criteria pa participacion
Tur esnan cu ta interesa di participa den e proyecto aki por registra online via un formulario di registracion. Tumando e efectonan cu Covid-19 a pone riba nos comunidad na cuenta nos lo bai enfoca riba personan den necesidad y esnan cu tin abilidad y interes halto den plantacion. Nos ta buscando un maximo di 10 boluntario cu kier participa den e proyecto aki. E formulario di registracion pa e proyecto Hof’I Bario lo wordo anuncia online den e prome siman di juni 2020.
Con abo por sostene e proyecto aki?
Manera Sr. Clifford Rosa ta bisa riba video, Hof’I Bario Rancho ta un cuminsamento di un proyecto mas grandi cu ta enfoca riba production di cuminda local. Hof’I Bario ta un proyecto pa comunidad di Aruba y por wordo aplica den otro barionan na Aruba. Pa transforma e gardin di Centro di Actividad Rancho den un Hof’I nos mester di material. Banda di esaki e proyecto ta enfoca riba desaroyo personal di cada participante. E meta ta pa duna nan e “skills” unda cu nan por crea nan mes un iniciativa di plantacion den nan bario. Pesey lo combina plantacion cu dianan di tayer y reunion cu tur e partipantenan. Pa por organisa y planifica e proyecto aki nos mester di e fondo necessario pa cubri tur e gastonan hasi pa e proyecto. Pesey nos kier hasi un yamada na comunidad di Aruba pa yuda nos hasi e proyecto aki posibel. Por hasi esaki pa medio di donacion cu descripcion “Hof’I Bario” of por cumpra un di nos artefacto of cuadra di e proyecto Tempo pa Click na Centro di Actividad Rancho. Bishita nos website www.stichtingrancho.org pa mas informacion.
Hof’i Bario Rancho plantacion den bario
Diamars 19 di mei Sr. Clifford Rosa presidente di Fundacion Rancho a presenta e proyecto di Hof’I Bario Rancho live via Facebook. Na e manera aki a cuminsa informa comunidad di e proyecto nobo aki cu tin como meta pa transforma e gardin di Centro di Actividad Rancho den un Hof’I Bario unda berdura y fruta por


text:
WILLEMSTAD – En konekshon ku e pandemia di Corona Vírùs (Covid-19) Gobièrnu di Kòrsou huntu ku Curaçao Hospitality & Tourism Association (CHATA) i Curaçao Tourist Board (CTB) a posponé e aktividatnan di kompetensia i entrega di Premio Charlwin” Broertje” Marshall kual lo mester tuma lugá dia 16 di aprel 2020 i 14 di mei 2020.
Konsiderando e normal nobo ku ta konta pa pueblo di Kòrsou, a disidí ku ta kontinuá ku e aktividatnan den kuadro di e Premio Charlwin ”Broertje” Marshall ku ta bai keda organisá ku e distansia sosial nesesario.
E kompetensia kulinario ta keda organisá den estrecho koperashon ku CTB i CHATA i ta tuma lugá dia 13 di yüni 2020. Periodo di inskripshon pa kompetensia pa Premio Charlwin “Broertje” Marshall ta di 14 di mei 2020 pa 26 di mei. E entrega di e premio ta tuma lugá dia 27 di yüni 2020.
Premio Charlwin “Broertje” Marshall ta un premio spesialmente pa hóbennan ku ta kompetí riba tereno kulinario pa demostrá nan talento i abilidat. Personanan entre edat di 16 te ku 30 aña ku ta sigui formashon òf ta traha riba e tereno kulinario por bin na remarke pa e premio prestigioso akí.
Tin 2 kategoria:
– Junior chèf den edat di 16 pa 20 aña;
– Senior chèf den edat di 21 pa 30 aña.
Por subi www.gobiernu.cw pa download e formulario di inskripshon i manda esaki na This email address is being protected from spambots. You need JavaScript enabled to view it. pa e Sektor di Kultura i Deporte i pa mas informashon por tuma kontakto na telefòn 461-5133 òf manda un whatsapp na 567-7369.
Klik aki pa e Formulario: Registration formulario Premio Broertje Marshall mei 2020


text:
Tag Archives: ceramento
Conferencia di Prensa 30 maart 2020 Director SVb ir. Edwin M. Jacobs
SVb cera Diamars 17 maart 2020 12:00 PM
SVb ta cera awemerdia 17 maart 2020 entrante 12:00 PM. Nos ta habri bek diahuebs 19 maart 2020. Nos ta ofrece nos disculpa pa cualkier inconveniencia.
Diabierna SVb ta cera 12:00 PM
En conexion cu actividadnan interno, diabierna 21 di februari, merdia entrante 12:00 PM henter SVb ta cera pa publico. Durante e oranan aki nos callcenter y otro liñanan di telefon tambe ta cera. Nos Helpdesk MiSVb tambe ta cera riba riba e merdia aki. E ceramento no lo afecta nos website of sistemanan online. Nos… Mas Informacion
Oficina Pensioen San Nicolas ta Habri Bek 1 Februari
Debi na circumstancianan for di nos alcanso temporalmente nos a cera nos oficina di Pensioenen na San Nicolas. Entrante 1 februari 2020 e oficina di Pensioenen ta habri bek na San Nicolas. Te cu 1 februari por acudi solamente na nos Departamento di Pensioenen na Vondellaan 21. Nos ta ofrece nos disculpa pa cualkier molester… Mas Informacion
Ceramento di Oficinanan di SVb Durante Dianan di Fiesta
En conexion cu celebracion di Aña Nobo, tur oficina di SVb ta cera pa publico riba e siguiente dianan: • Dialuna 30 di december 2019 entrante 12:00 PM • Diamars 31 di december 2019 henter dia • Diaranson 1 di januari 2020 henter dia • Diahuebs 2 di januari 2020 henter dia Riba e dianan… Mas Informacion
Ceramento di Oficinanan di SVb Durante Dianan di Fiesta
En conexion cu celebracion di Pasco di Nacemento y di Aña Nobo, tur oficina di SVb ta cera pa publico riba e siguiente dianan: • Diamars 24 di december 2019 henter dia • Diaranson 25 di december 2019 henter dia • Diahuebs 26 di december 2019 henter dia • Dialuna 30 di december 2019 entrante… Mas Informacion
Diabierna 29 november, parti merdia Callcenter y Administracion Medico di SVb ta cera
En conexion cu actividadnan interno nos Callcenter y Administracion Medico ta cera riba diabierna 29 di november 2019, entrante 12:00 PM merdia. Por haci uso di nos website pa Notifica AO online: www.svbaruba.org/ao. Notificacion di AO (meld ziek) mediante telefon 527-2782 diabierna merdia no ta posibel. Tambe no tin control medico despues di 12:00 PM…. Mas Informacion
Diaranson SVb ta cera 2:00 PM
En conexion cu actividadnan interno, diaranson 27 di november, merdia entrante 2:00 PM henter SVb ta cera pa publico. Durante e oranan aki nos callcenter y otro liñanan di telefon tambe ta cera. E ceramento no lo afecta nos website of sistemanan online. Nos ta pidi nos desculpa pa cualkier inconveniencia cu esaki por causa.
Diabierna merdia 22 november SVb ta cera
En conexion cu actividadnan interno, diabierna 22di november, merdia entrante 12:00 PM henter SVb ta cera pa publico. Durante e oranan aki nos callcenter y otro liñanan di telefon tambe ta cera. E ceramento no lo afecta nos website of sistemanan online. Nos ta pidi nos desculpa pa cualkier inconveniencia cu esaki por causa.
Diabierna merdia SVb ta cera
En conexion cu lansamento di nos portal nobo MiSVb 2.0, diabierna 15 di november, merdia entrante 12:00 PM henter SVb ta cera pa publico. Durante e oranan aki nos callcenter y otro liñanan di telefon tambe ta cera. E ceramento no lo afecta nos website of sistemanan online. Nos ta pidi nos desculpa pa cualkier… Mas Informacion


text:
Tag Archives: declaracion DIMAS
Declaracion di SVb pa DIMAS
Entrante prome (1) di maart 2019 SVb ta drenta den un colaboracion mas directo cu Departamento di Integracion, Maneho y Admision di Stranhero DIMAS. Esaki nifica cu entrante 1 maart 2019 no ta necesario mas pa entrega declaracion di registracion di SVb na DIMAS. Esaki ta conta pa declaracion pa DIMAS di trahado (SVb Verklaring… Mas Informacion
SVb ta Introduci Opcion pa Ricibi Declaracionnan pa DIMAS Digital
Banco di Seguro Social, SVb ta informa cu entrante awe, 19 di april di 2017, SVb ta duna su clientenan e opcion pa ricibi nan declaracionnan pa DIMAS den forma digital. Na momento cu e cliente ta yena e peticion na e website di SVb, e por scoge si e ta desea pa ricibi e… Mas Informacion
Peticion pa Declaracion pa DIMAS
SVb, dunando servicio na su clientenan, awor a tuma paso pa automatisa e peticion pa ricibi e declaracion pa DIMAS. Pa por ricibi e declaracion aki, simplemente yena e formulario na e pagina aki: /organisacion/servicionan-svb/peticion-declaracion-dimas/ Despues di a yena y manda e formulario, SVb lo traha riba e declaracion y lo tuma contacto mediante email… Mas Informacion


text:
ORANJESTAD(AAN)– Diahuebs prome ministro a celebra conmemoracion di Dia di Independencia di Merca manera a bira tradicional cu funcionarionan di US Border Patrol cu ta traha na aeropuerto, tambe americanonan cu ta di sector hotelero y Arubianonan cu tin lazonan familiar cu Merca.
E biaha aki tabata na Parke Nacional Arikok y por mira momento cu director di puerto Americano Jim Grimes gradiciendo Prome Ministro cu tabata den compania di su sra. esposa, Doina ,cu tambe a procedente di Merca.
Ayera prome ministro Mike Eman y tambe president di Staten Paul Croes, tabata presente na conmemoracion di independencia di Venezuela na Plaza Bolivar unda tur dos a pone un krans. Den e edicion aki por lesa di e dos conmemoracionnan aki.


text:
Kolonialismo ta un droga mal krou,
e ta zjuzjuabu den un zona kaminda ilushon di opreshon ta pari un realidat dushi di karni i wesu den hende. Un krimen psikologiko ku kada dia di nobo ta reinventa su mes kon pa troumatisa e YDK. Kaminda e malechor ta e mesia santu i e mensahenan di liberashon ta
skupi di satanas.
Den e luchanan pa e alma di Korsou
a surgi unu ‘nobo’, e bataya pa rekonosementu literario.
Imposibel di kasi magina e senario kaminda un eskritor dorna ku laurelnan mundial manera Aime Césaire di Martinique ku a skibi su obranan na franses despues di su morto lo a destina su bukinan pa museonan nan Fransia. Of un V. S. Naipaul ku dia e muri su labor literario lo keda warda den biblioteka nashonal na Inglatera enbes di su pais Trinidad i Tobago. Na Korsou e famia di eskritor Boelie van Leeuwen si a landa bin dal den e kanaster kolonial di duna e herensia di e outor na un museo literario ulandes na Ulanda. Segun un atikulo den Amigoe Boelie prome ku su transishon a palabra kaba ku su obranan mester bai Ulanda.
Pregunta den banda: Louis Daal a skibi kos na spanjo(?) Su obra tambe tin ku bai Spanja e ora ei?
Ku hopi respet pe famia di Boelie pero un tiru di atvertensia kla di parti di gobiernu mester bai pa investiga, dokumenta e stratagia i kombati e grabsmentu kultural literiario ankra den un lei ku ta proteha nos identidat kultural. Di parti di e liderasgo kultural di Korsou tambe un bokseo di sombra ku skeinsmentu ku moketa i pia tin ku keda manda pa kreativamente intimida e aktitut parasitiko for di tersionan sinta na Ulanda.
E remitido den Amigoe di 27 november di sra Trudi Martinus-Guda (kasa di eskritor Frank Martinus Arion) ta bedei e meskla di psikologia kolonial ku politika i e intriga di pirateria kultural. E ta representa un bos balente kritiko ku nos mester mas di dje den tur generashon. I no solamente ora un kos pasa nos mester tende of lese pero prome, pro-aktivo spiertando pueblo. Trudi ta kere den un lantamentu di un museo literario na Korsou ku “por kaba ku e ‘apartheid’ literario: “Mi kemen ku esaki e diferensia den tratamentu entre eskritornan ku nan bukinan ku tin un karakter presumi pro-ulandes (Oropeo) i ku nan ta konsidera komo e representantenan dje komunidat ulandes of Ulanda na Korsou, i esnan ku su trabao lo ta tin un punto di salida presumi kontra-ulandes (oropeo, ki hubo di Kurasolenjo?), ku ta keda konsidera komo representanten di un poblashon no-ulandes -ku nan mes saus kultural-, i pa e motibu ei mester aktua kontra nan ku reserva negativo. Na esaki ta pertenese tambe eskritornan no-ulandes ku nan obranan si ta kai den e perspektiva desea, of nan trabao por keda usa pa e momentu politiko ulandes ku por influensia e tratamentu positivamente.
Sigur Aart Broek ku parse ta, kompletamente okupando su mes ku e forma di pensa ya menshona ariba, tresiendo e herensia literario kompletu di Van Leeuwen den e ‘Nederlands Letterkundig Museum’, pa anjos ta tene su mes okupa ku aktividatnan di ulandes nashonalista di reina i dividi denter e tereno literario Kurasolenjo. Manipula/supsidia pa ‘politiek Den Haag’.”
Henter e spiritu di sakiamentu literario for di nos pais ta purba di tene lanta su mes na e argumento fofo ku e obranan di Boelie ta skibi na ulandes i ta pesei nan mester ta na Ulanda.
E fuente no ta ulandes manera nan
ke negosha, e origen ta e YDK ku su eksperiensianan krioyo di nos bida diario den e idioma Papiamentu. Esei tabata e fundeshi ku a inspira Boelie su arte di skibi i hibe na e fama ku e tin awendia.
Nos baluartenan ta di ‘nos’ i no dje kolonisado. Ta nos mester sa kon lusi ku nan komo modelo di eksito pa futuro generashonnan. Eksplotashon kultural te sobra tin na Ulanda. E negoshi di sklabitut i kolonialismo ta un aktividat akademiko empresarial na Ulanda. Profesornan ku ta biba for di dje komodo, biaha mundu rondo sin nunka komparti ku nos akibou. Kas di publikashon di buki komo Knipscheer i otronan ta sedusi outornan ku fama fantochi i tiki plaka laga nan bula KLM bai bin Ulanda. Un premio irestibel pa hasi kabes di eskritor perverso i kai na rudia pa bende su lenga krioyo i hasi tur esfuerso sobrenatural pa skibi su novelanan na ulandes pe hanja un bloki keshi den tramp’i djaka. Einan tin un ‘merkado’ pe, einan nan ta apresia su historianan. E por firma su buki, e tin fanatiko muhe, hombu, hotel, motel Holiday Inn kaba sali bai Bijenkorf lora Hema kome ‘broodje rookworst’. Bunita, pero pa kada eskritor ku ta pensa asina ta nifika ku e no ta inspira un pueblo na kaminda pa konstrui su identidat den su lenga materno. E no ta stimula un hoben pa skibi un buki si e no ta mira den su sirkulo ku e kos ei ta ‘heavy’. AD, Amigoe su abono a subi e lastu anjanan? No tog, no tin hopi di nos hubentut ku gusta lesa na ulandes.
Eskritornan i kasnan di publikashon ku falta e konsenshi pa sikiera usa nan fondo gana for di e alma di eksperiensianan di Korsou pa tradusi nan bukinan na Papiamentu.
E balor ekstra ta pa su mes ego, no
pa edifika un industria kultural aki na Korsou.
Di mes famia tin e delaster palabra, kon ku para keda. Pero realisa si ku esei no ta un garantia ku nan (i Boelie van Leeuwen na bida) a hasi uso di varios formanan di analisa ku kalmu (sin muchu bosnan kolonial ku ta murmura den nan kabes) kiko lo ta miho pa un pais den desaroyo harmando su identidat den otro i opta pa e vishon perfekto adapta na e situashon di Korsou anja 2013.
Personalmente Boelie no ta hanja mi santu deboshon. Pa hopi otro e ta un ikono ku nan derechi. Mi no tin lei ku su arte di skibi pasobra foi Ulanda akademikonan, podernan gobernamental, opinadonan den media, analistanan politiko tur a usa su obranan den nan kalke thesis, disertashon, buki, dokumetario, maneho di gobiernu, kolumna den korant, politika di opreshon pa hasi mofo, ilustra kon bobo e YDK ta. Strukturalmente a kwe su bukinan komo armadura kolonial psikologiko pa keda musta riba un pais su idiokrasianan krioyo, su luchanan ku identidat mal interpreta pa ganansia di e klase dominante aki i e konsumo ulandes den media, akademia i nivel di Binnenhof, Den Haag.
Si nan ke Ulanda por hanja kopia, nan a apropia basta kos kaba for di nos tur e siglonan aki. Aunke den propio palabra di Boelie esei tambe ta inherente na e kolonisado su genialidat anarkiko.


text:
E tabata planea pa presenta den Aruba Summer Music Festival na final di luna di juni ultimo, pero na ultimo momento no a bula mas pa Aruba. E tempo ey e mes a anuncia riba internet cu tabata su culpa y cu e lo regresa na augustus pa “make it good” cu su fanaticonan di Aruba. Organisadonan a permiti tur cu tabatin un ticket di entrada pa e festival, pa cambi’e pa e presentacion di farruko awe diasabra anochi den e mesun luga. Tin hopi expectativa pa e cantante hoben aki.
Carlos Efrén Reyes Rosado, naci dia 2 di mei 1991, pues di apenas 28 aña di edad, a yega Aruba awe merdia riba un vuelo for di Miami. E cantante y compositor di Puerto Rico, cu nomber artistico “Farruko”, a crece den su carera cantando cu Daddy Yankee, Yory y J. Alvarez. El a ranca sali su so na aña 2010 cu e album titula El Talento Del Bloque.
Farruko a yega Aruba den rolstoel
Posted by 24ora on Saturday, August 17, 2019
Farruko a start su carera musical na aña 2009. E mes ta gradici e plataforma digital riba internet “My Space” cu a yud’e crea un base di fanaticonan cu a resulta na final cu el a bira un cantante asina popular. E ta aparece den un cancion cu José Feliciano yama Su hija me gusta. Su estilo di musica sin duda ta dedica na e hobennan y ta enfoca riba relacionnan amoroso, specialmente den e genero di Reggaeton.
Na aña 012 a nomina Farruko den Latin Grammy Award pa “Best Urban Music Album”. Na aña 2014 el a lansa e cancionnan “Passion Whine” y “6 AM”, ambos canta cu J Balvin, cu mesora a crece bira e cancionnan mas scucha den zomer. Farruko tabata e cantante principal of cantante invita den varios conciertonan e ultimo añanan aki cu cantantenan conoci manera Bad Bunny, J Balvin, Nicki Minaj, Travis Scott y Wisin & Yandel.
Mescos cu otro cantantenan, e no ta bon mucha tampoco. Dia 3 di april 2018 a aresta Farruko na Puerto Rico despues di a purba sconde 52 mil dollar cash den sapato, ora e tabata regresando di un biahe pa Republica Dominicana. Desde aña 2017, ta estima cu e tin un balor di no menos cu 3 miyon dollar Mericano.


text:
ORANJESTAD (AAN) — E exposicion Mare Nostrum a tuma 10 luna pa organisa. Mi persona, Osaira Muyale na Aruba, na Venezuela e curador independiente di arte y maestro na Universidad di Zulia Jimmy Yanez y directora di Maczul Lourdes Penjaranda.
E interes di e proyecto aki a cuminsa durante un research na biblioteca national di Coro buscando informacion riba identidad espacio y memoria, unda mi antepasadonan mediteraneo a imigra desde Lebanon pa Coro despues pa Corsou y Aruba desde 1898.
Ma topa cu hopi informacion y tambe pa sorpresa hopi informacion riba e relacion entre Hulanda, Venezuela y Caribe desde siglo 16 y 17.E grupo di artista cu a wordo invita, ta esnan cu a biaha hunto den varios ocasion pa trabao representando exposicionnan internacional.
Artistanan visual Osaira Muyale, Elvis Lopez, Glenda Heyliger y Ryan Oduber.
E meta principal tabata y ta pa por a logra un lenguahe visual interesante mirando e storianan di relation estrecho cu tin entre paisnan aki, Hulanda, Venezuela, Aruba y Antillas.
Tambe pa trece e storianan aki den e forma visual, cu un otro angulo y perspectiva. Como artista visual nos ta constantemente construyendo colectivamente un porta pa unda e bishitante por explora, nos ta constantemente construyendo portanan entre capanan di realidad, creando espacio pa soñonan y experencianan cu no tin plataforma normalmente.
Cada gesto creativo ta expande e pakico ta y e portanan aki por converti nan mes den un imagen di posibilidadnan. Nos ta traha hunto pa por comprende e esfuersonan humano, e forsanan di violencia, di politica, cu ta afecta cada cas y cada mente riba mundo. Con nos ta transforma nos traumanan y use pa pensa y sobribibi un sistema disfuncional cu mundo ta biba aden.
E artistanan nan trabao den e ta pa responde e preguntanan aki den un bista amplio y den un manera cu afecto, positivo y uni, convirtiendo e espacio den un conversacion di lenguahenan entre nos curpanan. E trabaonan colectivo ta presente den e Museo Maczul desde 28 October 2017 te cu 28 February 2018.
Tur hende por bay libremente. Nos ta bisa un danki grandi na Ray-Ann Hernandez directora di Unoca cu a atende nos cariñosamente cu e proyecto aki. Un danki grandi tambe na Mondriaan Fonds di Hulanda y Museo Maczul na Venezuela. Pronto lo tin un lectura riba e exposicion aki na Unoca.


text: Diadomingo anochi RCA ta bolbe piki 3 punto, cu golnan di Gregory Gomez, Jean-Luc Bergen y Andrew Martinez, Tricolornan ta vence 3-1 contra Bufalonan di JTL. Diabierna awo pa 8or den CDGPT e partido lo ta uno hopi interesante ora Soldatnan di Solito topa e Pumanan di Piedra Plat cu ta enbusca di nan prome victoria. E popular Top Clash di futbol aki ta hiba un rivalidad di 15 anja desde Britannia a subi Divishon Honor y nunca mas a baha bek. Na e fanaticada Tricolor, THE ATHLETES FOOT ta regala un Gift Certificate den half time. Tambe High Performance lo percura pa un tremendo ambiente den e Tribune di RCA cu ta home-team y lo sinta bandi panord entrada pega cu e Gym. Dal bo bisti Rood Wit Blauw, yega wega tempran bo disfruta di un dushi ambiente. Entrada ta Awg 7.00 mucha te 12 anja ta Awg 1.00 y full e plaka recauda na porta ta pa bo ekipo RCA. Tambe tin na venta e jersey tricolor pa solamente Awg 15.00. Danki na e imagennan di Futbol Aruba. #RCApaBida


text:
Conforme decicion di 15 di mei di Conseho di Minister di Reino
ORANJESTAD - Dialuna atradi Minister Maduro a firma e acuerdo di prestamo (leenovereenkomst) pa e di 2 tranche di sosten di likidez pa un suma di 63,9 miyon florin. E fondonan aki ta destina pa por cubri gastonan di gobernacion di nos Pais y pa por brinda e yudansa necesario.
Manera Gobierno a informa diabierna den conferencia di prensa, Conseho di Minister di Reino a bay di acuerdo pa asina Aruba por haya e yudansa di sosten di likidez cu ta conta pa e periodo di 15 di mei te cu 30 di juni 2020. E sosten di likidez ta wordo duna den forma di un 'zachte lening' na 0% di interes y mester wordo paga aki 2 aña.
Esaki ta e di tres fianza cu Gobierno ta ricibi di Reino Hulandes pa asina por surpasa e crisis di COVID-19. Pueblo por tin e confiansa cu Gabinete Wever-Croes ta traha na un manera serio y transparente pa asina Aruba por surpasa e crisis di mas grandi cu nos Pais a yega di conoce.


text:
ORANJESTAD (AAN): Pa di tres aña consecutivo, ProColombia conhuntamente cu AVIANCA a realiza e “Medical Expo” aki na Aruba.
E dos añanan anterior e expo aki a tuma lugar den un forma discreto cu 4 of 5 clinica di Colombia cu a bin Aruba pa duna charlanan informativo .
E aña aki, segun Johanna Hernandez, Ehecutivo di Avianca, a mira e necesidad di e comunidad di Aruba di haya mas informacion di tur e proveedornan di servicio medico cu ta wordo ofreci na Colombia.
Esaki por sosode como opcion ora cu e seguro no ta cubri e tratamento of cu no tin a manera pa haya e tratamento aki na Aruba.
E aña aki a invita 12 instituto mas reconoci di Colombia pa bin Aruba y duna informacion relaciona cu nan producto y nan servicionan di salud, estetico, salud oral, cardiovascular, etc.
E evento a tuma lugar Diadomingo na Renaissance Convention Center y e entrada tabata totalmente gratis.
Avianca a yuda organiza e expo y a trece e organizacionnan. Tambe nan ta yuda esnan cu kier bay Colombia pa haya tratamento pa medio di e aerolinea. Na e tarifanan ta wordo aplica un 25% di descuento ora di presenta e prueba di e cita medico cu cualkier di e institutonan presente na e expo, Hernandez a duna di conoce.


text:
ORANJESTAD (AAN): E compania madre di Victoria’s Secret, L Brands, a informa Diaranson cu pa di tercer trimester nan ta perdiendo placa. Nan a cay cu 37%, debi cu nan tiendanan a wordo obliga na cera debi na e crisis di Coronavirus. E ta un golpi duro cu awor tin consecuencia pa semper pa 250 tienda na Merca y Canada.
E di tercer trimester cu perdida, a cera dia 2 di Mei cu a pasa. E compania cu pa colmo ta doño tambe di Bath & Body Works, a bisa cu nan a perde 296,9 miyon Dollar, compara cu un ganashi di 40,3 miyon Dollar den e mesun periodo di aña pasa.
Pesey awor Victoria’s Secret tin planea di cera permanentemente como 250 tienda na Merca y Canada na 2020. Nan tin pensa di cera 50 tienda di Bath & Body Works na Merca y 1 na Canada.
E noticia aki a bin net un dia despues cu otro companianan tambe a anuncia decisionnan parecido. Pier 1 Imports a divulga nan plan pa cera tur nan tiendanan, y JC Penney lo cera pa semper como 242 tienda pa cumpli cu su plannan pa sali di bancarota.


text:
Diadomingo 17 di November
ORANJESTAD (AAN) – Na Joe Laveist Sport Park, Diaranzon di e siman aki, tabata tin un conferencia di prensa, relaciona cu e reapertura di Bingo Hall, cu lo tuma lugar Diadomingo awo, dia 17 di November, den e mesun localidad aki, cuminzando pa 4 or di atardi.
Esaki ta un proyecto a bin dilanti durante e Summit cu recientemente San Nicolas Business Association a organiza. Tabata presente den e encuentro aki cu prensa, sr. Andres Hernandez, presidente di SNBA, y e gerentenan di Five Crown Gaming y Sunrise Bingo.
Solognier a hiba palabra y a splica cu e centro deportivo aki tabata tin hopi aña cera y despues di a rondea un lugar pa bin bek cu bingo y no a haya, a dicidi pa drecha Joe Laveist, loke a tuma nan casi dos aña, te cu por fin a logra renove por completo y converti’e de un lugar multifuncional, y e proyecto aki lo bira un realidad.
E no tabata facil pasobra tabata tin hopi trabao cu mester a wordo haci. Un localidad multifuncional, sr. Solognier a subraya, por huur e pa fiesta, pa organiza comemento, y tur otro actividad, pero deporte ta keda na prome lugar y cu mester wordo practica tur dia den e centro deportivo aki.
Ya caba scolnan ta usando e lugar pa haci deporte y e ta bayendo tremendamente bon, sr. Solognier a subraya. El a expresa cu e pueblo tambe tin cu haci uso di e lugar, y pesey a bin cu e proyecto di Hall Bingo.
Solognier a menciona cu na San Nicolas tin un grupo grandi di hende cu gusta bingo, pero mayoria ta den edad grandi caba, y no ta facil pa nan bin Oranjestad, ya cu hopi di nan tin cu uza bus.
Esaki ta un di e puntonan pa cual a bin cu e proyecto aki, pa nan por entretene na mes sin nodi bin te Playa, y hunga nan bingo.
El a relata cu un investigacion cu a tuma lugar na Groningen a demostra cu hopi hende di edad avanza cu a cuminza perde nan facultad di memoria, ora nan a cuminza hunga bingo, seis luna despues caba di ta bezig cune, nan a recupera nan memoria y a bolbe biba manera cu nan ya desea.
E Bingo Hall ta bay wordo teni cada dos siman pa wak con e ta resulta y despues, probablemente, ta bay tur siman.
Sr. Solognier a subraya cu San Nicolas ta e prome cu ta bay tin bingo digital, fuera di un casino. Asina aki lo tin hopi mas proyecto cu ta den planning.


text:
ORANJESTAD (AAN): Relaciona cu e 20 aniversario cu Mustang Car Club Aruba ta bay celebra, bo matutino DIARIO awe ta trece un relato chikito encuanto Mustang Car Club Aruba su comienzo y te unda e ta awendia. Ta asina cu den aña nan 1900 bin ariba, diferente persona cu tin e asina yama amor pa automobilista, a cuminsa ta drecha autonan pa asina Sali core rond y un di e ambiente nan tabata drecha autonan clasico. Sinembargo e otro banda, tabata e hoben nan cu mas bien tabata kier a presenta autonan cu un tiki mas speed y asina a cuminsa ta drecha autonan manera e famoso nan, Camaro, Baracuda y Mustang. Den cuadra di e Mustang, ariba un dia na 1997, tres amigo cu tabata sinta ta goza din an Mustang, a dicidi pa pone cabez hunto y asina lanta un club pa e doñonan di Mustang. E tres personanan aki tabata Eric de Cuba Sr, Maiky Kelly y Doque Croeze. Mustang Club Aruba e tempo a logra di cera un total di 8 Mustang como parti din an club. Akinan a bini hopi intercambio di idea y asina un a cuminsa yuda e otro, pa e Mustangnan por tabata mas miho possible representa. Nos por corda ainda, con te hasta a cuminsa bini cu Mustangnan, cu motornan manda te aya y tabata core basila ariba caya, cu headers, tire hancho y cla pa raspa un burn out na ordo di dia. E prome President pa Mustang Club Aruba tabata den persona di Eric de Cuba Sr, kende porcierto ainda ta un miembro active di e Mustang Car Club Aruba a actual. Eric a fungi como President for di 1997 te cu anja 2000. Den e prome speech di Eric de Cuba sr como president di Mustang Club Aruba, el a pone como metanan, 1) pa lanta e club di Mustang y percura pa esaki sigui tan a bida pa hopi anja. 2) Rebiba e gustonan pa autonan Mustang y organiza Car Show pa presenta e autonan aki. 3) hasi donacion pa yuda otro fundacion den comunidad di Aruba. Den transcurso di aña 2001 pa 2007, Mustang Club Aruba, a conoce diferente otro persona cu a fungi como President, entre nan nos ta haya, Abath, Gregory Croeze, Poyo Romero. Na aña 2007 Roland Thijsen a wordo eligi como e President di Mustang car Club Aruba y cual mandato e ta carga te cu awendia, pues ya caba cumpliendo 10 aña como President. Actualmente Mustang Car Club Aruba ta conta cu mas o menos 35 a 40 miembro activo. E actual board member nan ta consisti di President Roland Thijsen, Secretaria Joyce Ras, Tesorero Karina Tromp, Comisarionan Leomar Croes y Frans Tromp. Mustang Car Club Aruba ta bay celebra su di 20 aniversario dia 2 di September 2017 y esaki lo bay tuma lugar dilanti di e edificio di Yrausquin ariba Boulevard. Akinan ta conta cu participacion di e autonan Mustang, y otro auto y brommer nan cu a wordo invita pa e gran dia aki.
Mustang Car Club Aruba ta bay celebra 20 aña di existencia
- Advertisement -
- Advertisement -


text:
IPA ta invita comunidad na su Dia Publico
Diasabra dia 9 di november 2019 Instituto Pedagogico Arubano (IPA) ta tene su Dia Publico (Open dag) anual.
Durante e Dia Publico, IPA lo duna un bista general di e estudio di Maestro pa Enseñansa Primario. Esaki lo tuma luga den forma di un tour na unda bo lo ricibi informacion general di e estudio y bishita diferente area di formacion p’asina bo haya un bista completo di kico e estudio ta encera.
Ademas, lo tin oportunidad pa combersa cu nos studiantenan actual. Di e manera aki, bo por scucha entre otro for di nan con e transicion di scol secundario pa IPA a bay, con nan ta experiencia nan estudio na IPA y sigur haya bon tips con pa studia na IPA exitosamente. En corto, bo lo experiencia e ambiente estudiantil!
Tambe lo tin un ‘Food & Bake Sale’ organisa pa nos propio studiantenan di aña 3. E benta aki tin como meta pa recauda fondo pa e studiantenan, cu pronto lo biaha pa exterior. Asina nan lo por cumpli cu nan pasantia internacional cu ta un parti esencial di e curiculo di IPA. Di e manera aki, IPA ta brinda henter Aruba un dia special di orientacion, yen di informacion y actividad.
Inscripcion
Naturalmente lo tin oportunidad pa inscribi como studiante.
Pa por haci esaki mester trece e papel di registro civil (papel di AWG 5) y paga un suma di AWG 75,- p’asina cubri e gastonan di inscripcion.
Si bo a gradua caba, lo mester trece copia di bo diploma di sea HAVO, VWO of MBO nivel 4.
Tene cuenta cu pa aña academico 2020 – 2021, e estudio pa maestro di enseñansa primario ta e unico estudio cu IPA lo ofrece.
Pa mas informacion por tuma contacto cu Studenten Services na 5243100 of por bishita nos pagina di facebook ‘Instituto Pedagogico Arubano’ of nos website www.ipaaruba.com.
Info / Contact
Pa mas informacion por busca [I] Instituto Pedagogico Arubano (IPA) den e alfabet menu riba homepage of por tuma contacto cu IPAScroll To Top


text:
Mayoria di nos tin un lugar faborito y e sicologo Finlandes, Kalevi Korpela, cu ta specialisa den estudio di e lugarnan faborito, ta bisa cu mayoria di persona ta uza e lugarnan aki pa mental- y emocionalmente restaura nan mes. E capacidad restaurador di e lugarnan faborito tin algun cualidad basico. (1) E lugarnan faborito ta elimina of aleha stress y e preocupacionnan cotidiano. (2) E lugarnan aki tin e caracteristicanan desea cu ta fascina nos personalmente. (3) Finalmente, nos necesidadnan emocional unico ta dirigi pa e aspectonan di e ambiente. Por ehempel, si nos ta desea paz y trankilidad, nos lugar faborito lo proporciona esaki. Si loke nos ta desea ta estimulo y emocion, e ora e caracteristicanan aki ta presente den nos lugar faborito. Den revista FOCUS di e luna aki tanto e maestra y fashionista, Swesdy Beeldsnijder, como e entrepreneur, Henna Thodé, ta habri porta di nan hogar y mustra e lugar faborito di nan cas.
Swesdy ta una persona apasiona, amigabel y creativo, y ta haya importante pa encontra semper ekilibrio den su bida diario. Swesdy ta un persona hopi colorido y ta combina semper e colornan cu un otro hende lo no combina asina facil. Hopi color ta dun’e energia y bida. Sinembargo cu su cas ta diferente… e mester duna descanso, manera un dia den naturalesa. Henna ta un persona cu tin un estilo elegante y clasico, cu su toke trendy den su vestuario. Cu un personalidad hopi subtil y agradabel, pa combersa y intercambia idea. Despues di un dia druk na su trabou, Henna kier yega su cas pa disfruta di e harmonia familiar hunto cu su tres yiunan. Un di e areanan preferi den su cas ta su sala, caminda nan ta pasa tempo hunto wak pelicula y snack cu su yiunan.


text:
Geplaatst op 27 November 2019 dor di Ministerio Hustisia
WILLEMSTAD – Gobièrnu a gana e kaso den korte ku e la entamá kontra sindikato ABVO, pa loke ta trata e welga di trahadonan prisòn. Hues a dikta ku e sindikato mester manda e trahadonan bai traha bek pa mas tardá awe (27 di novèmber) 7 ‘or di anochi, konforme nan rooster di trabou vigente. Tambe korte a rechasa tur e sinku petishonnan di ABVO i a konsiderá ku ni un no ta hustifika e akshon. Komo partido ku a pèrdè, hues a dikta ku ABVO tin ku paga e gastunan di e kaso den korte.
Durante e tratamentu di e kaso tabata bisto ku e motibu prinsipal di e askhon di e sindikato tabata presensia di un trahado enkarga ku e parti di resosialishon na prisòn i algun deklarashon publiko ku e lo a hasi tokante komportashon di sierto trahadonan di prisòn ku no a kai den bon tera serka esakinan.
DERECHI PA WELGA
Hues a dikta ku presensia di un trahado, ni su ekspreshonnan, no ta hustifiká un welga. E derechi pa welga no por wordu usa pa kore ni kita ningun kolega foi trabou. Hasta den kaso ku esaki a ekspresá su mes negativamente tokante funshonamentu di un organisashon of un grupo di trahadó. Pa loke ta trata e petishon konkreto di ABVO pa Minister di Hustisia shòrs su labornan na prisòn hues a kostata ku un desishon asina no por keda tuma sin a tende e trahado en kwestion.
Pa loke ta trata pago di algun miembro di IBT hues a husga ku gobièrnu no a ninga ku e tin e debe na e grupo. Door di e situashon finansiero prekario di pais gobièrnu a proponé pa paga e grupo entrante 1 di april 2019 i reparti e pago di e montante ku a sobra den 2020 i 2021. Esaki tampoko hues a konsidera un motibu pa welga. Si e ambtenarnan en kwestion no ta di akuerdo ku e proposishon di gobièrnu nan por entama un kaso na korte pa ambtenaar.
DRONE
Tambe hues a para ketu na trajekto pa kumpra un aparato pa kombati e fenomeno di drone ku ta bula riba prisòn. I ta tin kompreshon pe hecho ku e asuntu aki ta asina delikado ku Minister di Hustisia no por komunika tur detaije ku tur trahado. Ta berdat ku gobièrnu no a logra kumpli ku e fechanan palabra ku sindikato debi ku e kompania serka kual a kumpra e aparato a surgi un retraso. Ta asina ku e aparato a jega Korsou i ku tur probabilidat por keda operashonalisá pa fin di aña. Te momento ku esaki keda kritalisá e protokol di drone ta keda wordu aplika.
Pa loke ta trata e otro puntonan manera reorganisashon i drecha e mashinnan di ijs tambe hues a konsidera ku tur ta puntonan ku gobièrnu ta trahando riba nan i tin delibershon konstante entre Minister di Hustisia i e sindikato riba progreso i kon ta atende ku esakinan. E echo ku esakinan no ta kana lihe sufisiente pa ABVO, no ta hustifika un welga segun hues o sea nan niun no ta representa un asina yama “belangengeschil”.
Minister di Hustisia ta kontentu ku e veredikto i ta sali for di e punto di bista ku e esfera na prisòn lo normalisa bèk riba plaso korto i ta garantisá tur trahado di e instituto, ku manera e la bin ta hasi, e lo sigui traha, di un forma deligente, pa resolve e puntonan di preokupashon ku ta biba bou di e trahadonan.
Pa wak e vonnis di Korte klik bou
Vonnis kg CUR201904358 Het Land – ABVO


text:
ORANJESTAD, Aruba – E parehanan di Riu Palace Aruba a bini hunto riba Dia di San Balentin pa renoba nan matrimonio bisando un biaha mas “mi ta acepta”, den un bunita ceremonia organisa den e hardin di Riu Palace Aruba, unda e parehanan a reafirma nan matrimonio y amor.
Un bahada di solo cu a ilumina e atardi, e parehanan tabata mira otro den wowo y a ripiti e palabra “mi ta acepta” di e pastoor, pero tambe a haci nan promesa. Un saxofonista a haci e atardi uno mas romantico p’e parehanan cu a renoba matrimonio pero tambe p’e otro huespednan cu tabata para na banda. Pa tin un bunita recuerdo di nan renobacion matrimonial, e parehanan tabata saca potret di e bahada di solo y banda di e sign “I do”.
E celebracion a continua cu un ocasion special di un buffet special di San Balentin, unda e parehanan a brinda cu un sonrisa. E famianan presente tambe a celebra e momento magico aki cu nan sernan keri. Nan a gradici gerencia di Riu Palace Aruba pa haci e San Balentin uno special, magico y e oportunidad di renoba matrimonio.


text:
Diabierna merdia algo prome cu 12:00PM tres diferente patruya a presenta na Paradera, na un cas net un poco pabou di Subway Paradera.
Aki a bin topa cu algun persona cu no ta desconoci pa polis cu tabata tin problema cu otro pa motibo cu placa.Ora polis a yega na e sitio a bin constata cu ta eĀ problema lo a bay for di man y cu nan a agredi otro.
Un homber y un muher a bringa formalmente cu otro. Polis na sitio a interveni/papia cu ambos y purba pa nan yega na un areglo embes di pasa na agrecion fisico. No a detene ningun persona, pero si a hala nan antencion.


text:
Power News Blog
RALPH MADURO (THE OYOYOI SHOW ) PRONTO LO TEY BACK
The Oyoyoi show presenta pa Ralph Maduro pronto den aire back
Oranjestad, Aruba
Awe durante di e programa di Jerino Bass, propietario y conductor di e programa popular di merdia The Oyoyoi Show a saca e ganador di e campanja, un campanja chikito cu a bira asina grandi manera e propio presentador a bisa. Tambe Ralph Maduro a anuncia cu dentro di poco e lo tey back despues di un aucencia di casi 3 luna pa motibo nan di salud di su Sra. Mama kende a sufri un lamentable accident y mester a bai busca su salud den exterior. Como un exclusividad a anuncia tambe cu e fecha di e celebracion di fin di anja lo ta Dia 31 di December 2019 despues cu anja pasa a cambia e fecha pa 28 Dec. Sin duna mucho detaye Maduro a bisa cu e celebracion aki lo conoce diferente cos nan nobo y lo ta mas grandi cu anja nan anterior. bisando cu lo tin Anuncio nan grandi prome cu anja caba y gradiciendo henter su team, cliente y oyente nan Ralph a despedi live for di Bucaramanga Colombia ,lagando asina ki un curiosidad y espectativa hopi halto den e siguidor nan di su programa y oyente nan di Power FM.
MENU PRINICIPAL
PROGRAMACION
Telephone: +297 585 2021
E-mail: info@powerfm1017.com


text:
Kolonialismo
Kolonialismo ta e establesementu, mantenementu, akuisashon, anto ekspanshon di kolonia den un teritoria dor di hende di un otro teritorio. Kolonialismo ta e proseso kaminda un soviernidat riba e kolonia ta wordu tuma dor di e metropolo anto e struktura soshal, gobiernu, i ekonomia di e kolonia ta wordu kambia dor di e kolonialistanan - hendenan for di e metropolo. Kolonialismo ta un set di relashonan inigual entre e metropolo anto e kolonia; entre e kolonialistanan anto e poblashon indigeno.
E pablabra kolonialismo ta referi na e periodo den historia entre e Siglo 15 anto e Siglo 20 ora nashonan oropeo a establese kolonianan riba otro kontinentenan. Den e periodo aki e justifikashonan pa kolonialismo a varia hopi manera pa ganashi, e expanshon di e poder di e metropol, i pa varios kerementunan politiko anto religioso.
Kolonialismo anto imperialismo ta ideologikamente mará na merkantilismo.
Lista di imperionan kolonial[editá | editá fuente]
- ↑ 1.0 1.1 James Mitchell (Hrsg.): Große illustrierte Weltgeschichte – Von der französischen Revolution bis zur Gegenwart. Parkland, Stuttgart 1990, ISBN 3-88059-379-5, S. 66.
- ↑ Winfried Speitkamp: Deutsche Kolonialgeschichte. Stuttgart: Reclam, 2005, ISBN 3-15-017047-8, S. 40.
- ↑ David Kenneth Fieldhouse: Die Kolonialreiche seit dem 18. Jahrhundert. Fischer Weltgeschichte, Band 29, Fischer Bücherei Frankfurt am Main 1965, S. 313.


text:
Minister Otmar Oduber:
ORANJESTAD (AAN) – Minister di Infrastructura, Maneho di Medio Ambiente y Desaroyo Teritorial sr. Otmar Oduber, a yama un conferencia di prensa cu a tuma lugar na Oficina di Directie Natuur en Milieu (Departamento di Naturaleza y Medio Ambiente), na San Nicolas, tocante e tema di “Aanlegvergunning”.
E dignatario tabata hunto cu e director di DNM y e director di DIP (Departamento di Infrastructura y Planificacion), pa duna informacion mas specifico y amplio tocante e “Aanlegvergunning”.
E motibo pa esaki ta cu ultimamente tabata tin hopi comentario al respecto, y tambe tin diferente cambio y ahuste riba e maneho, debi cu e ta wordo implementa aworaki, apesar cu e ta forma parti di e ley completo di LRO y di e maneho di ROP.
No obstante pa añanan e no a wordo ehecuta y aworaki tin hopi pregunta y inkietud den e comunidad, pa locual a haya necesario pa e directornan di e departamentonan concerni, splica un tiki mas riba e proceso con esaki ta wordo encamina, kico précis y ki ora ta necesario pa haci un peticion pa Aanlegverguning, y tambe cual ta e condicionnan bao cual nan por otorga esaki.
E dignatario a indica tambe cu hopi biaha por mira cu no tin control riba e leynan cu mester eherce di maneho di ta existi, y e parti di inspeccion cu tin cu tuma lugar, ta keda afo.
Minister Otmar Oduber a subraya cu durante e ultimo cuarenta añanan pa mayoria di e gobiernonan e departamentonan concerni no tabata prioridad, sea Vroom y despues DNM, cu tabata wordo poni un banda, of no tabata riba e lista di e departamentonan di mas importante, pasobra e meta tabata pa por duna mas tereno y mas construccion, tin mas desaroyo y infrastructuralmente bay mas dilanti, pero poco atencion a wordo poni riba e aspecto di e balansa cu mester wordo crea entre e cuido y preservacion di nos medio ambiente (flora y fauna) y e continuacion di e desaroyo economico y infrastructural di nos pais.
E mandatario a señala cu no ta por nada cu e ultimo dos añanan gobierno a pone e dos carteranan hunto: esta medio ambiente y infrastructura. Esaki ta pa netamente eherce e meta cu a wordo poni pa crea e balansa entre ambos identidad y por mira cu hopi atencion a wordo hinca, no solamente den leynan nobo, entre otro di Parke Marino y percura pa duna realze na hopi acuerdo y leynan existente manera e Ley di Ordenanza Territorial, cu despues di diez aña, aworaki den un constelacion y bachi nobo ta haciendo hopi trabao, specialmente den e ROP nobo y e ROPV cu ta na caminda.
E mandatario a menciona otro leynan manera e Comision di Flora y Fauna cu tambe ta existi pa hopi aña pero no tabata hopi activo of no tabata haya e atencion necesario. Aworaki tin un Comision di Flora y Fauna cu a consisti di cinco experto cu ta cay bao e Secretariado di DNM, cu ta hopi activo cu cual gobierno ta intercambia hopi di pensamento y ta haya conseho cu ta wordo pidi.


text:
ORANJESTAD – Ora cu un gobierno comete barbaridad contra un pueblo cu a wordo priminti un otro panorama cu loke gobierno a sigura tur hende, ta mas cu claro cu e pueblo aki lo cuminsa lanta y para firma contra di e abusonan aki.
Diabierna ultimo, un pueblo defrauda y decepciona cu su gobierno, a cuminsa mustra cu no ta tur hende tin miedo, cu no ta tur hende ta sucumbi pa presion politico di retiro di trabou y a haci uzo di su derecho pa manifesta su disgusto.
Lider di fraccion di AVP, Marlon Sneek a mustra cu nunca ningun gobierno mester subestima e forsa di un pueblo, e decepcion c’un pueblo cu a wordo engaña a sinti ora cu ya caba gabinete Wever Croes a ranca 270 miyon for di cartera di pueblo.
Diabierna e prome aviso pa gobierno aki a wordo duna y mirando cu e abusonan di medida lo no caba por lo pronto, gobierno por spera pueblo un biaha mas riba su stupi, exigiendo un cambio, exigiendo pa e abusonan aki para.
Sr. Sneek tambe a mustra cu e manifestantenan ta hendenan cu a cana ‘sin miedo’ y por spera cu e miedo pa intimidacion- y a menasanan di gobierno, lo no bay stroba pueblo subi caya asina cu mas medida drenta na vigor.
“Na prome luga mi kier a gradici cada un di e personanan cu tabata presente na e manifestacion nacional, danki pa demostra curashi y balentia, cu a pesar cu tin un gobierno cu ta intimida, oprimi y persigui su ciudadanonan, un gran mayoria a sa di tuma e curashi y laga nan bos resona y bisa basta na abuso, basta na persecucion, basta na opresion y e mensahe tabata cla y raspa pa un gobierno abusado y cu Aruba tin un pueblo cu lo no bay acepta mas medida y sigur no mas abuso.
Pueblo sinti bo orguyoso di bo mes, Bo a marca historia, bo ta parti di e grupo cu ta forma parti di e glas mita yen, nos no a yega ainda caminda nos mester yega pero tin sigur cu nos lo yega pa para e abusonan aki di un gobierno gañado.
Awe nos a kita e boeinan di e mannan di esunnan cu ta sinti nan mes intimida, cu tabatin miedo di subi caya pa no wordo persigui, pa tin un opinion diferente y asina vocifera nan disgusto.
Esaki tabata e comienso, nos lo sigui marcha cu pueblo, te ora no ta existi temor di persecucion mas, te ora nos tin e glas completamente yen.
Pueblo por tin e pleno confiansa cu partido A.V.P lo t’ey semper pa garantisa cu pueblo su inkietudnan ta wordo scucha y atendi.
Un pueblo cu a wordo engaña, tin tur e derecho di reclama, un pueblo cu a wordo priminti cu lo elimina parkeermeter y despues esaki no wordo cumpli, mester por tin e derecho di reclama.
Un pueblo cu a wordo priminti cu lo baha edad di pensioen y despues esaki no sosode, mester por tin e derecho di reclama.
Un pueblo cu a wordo priminti cu lo goberna sin medida y te cu awe ya tin 270 miyon di medida ariba su lomba, mester por tin e derecho di reclama.
Un pueblo cu a wordo priminti cu lo no paga “schoolgeld” mas y despues resulta cu e no a wordo elimina, mester por tin e derecho y reclama.
Asina nos por sigui cu e lista di promesanan cu a wordo haci y no a wordo cumpli.
Pueblo den Bo man e ta, pa laga nan scucha Bo bos, e prome paso a wordo poni, laga nos hunto sigui e caminda pa para e abusonan contra di pueblo,” lider di fraccion di AVP, sr Marlon Sneek a declara.


text:
Despues ku a sera espasio aéreo pa buelo di pasahero pa evitá ku e vírùs di corona lo a surgi na Boneiru tambe, residentenan di Boneiru ku tabata na Hulanda òf otro kaminda den eksterior, tambe no por a bolbe bèk. Direktorado di Komunidat i Kuido a haña enkargo di Tim di Maneho Insular (Eilandelijk Beleids Team, EBT) pa inventarisá e kantidat di persona. Te ku 23 di mart 225 boneriano a mèldu nan mes. Via registro di Asuntu Sivil a kontrolá si nan ta inskribí di bèrdè. A hasi e kontrol akí tambe pa pashènt di ZVK ku a bai den eksterior pa motibu médiko. For di 26 di mart a kuminsá yama tur hendenan akí pa inventarisá ki ayudo mester. Hopi residente a indiká ku nan no tin nodi di ayudo finansiero pero ku nan lo a preferá pa bai bèk kas mas lihé ku ta posibel.
Ta preparando repatriashon responsabel
Awe Tim di Maneho Insular (EBT) a haña konseho di RIVM relashoná ku e pregunta ku si ta responsabel pa kuminsá ku repatriashon, tambe en bista di e echo ku ainda no tin kaso di infekshon ku e vírùs na Boneiru. Dia 26 di mart segun konseho di Tim di Maneho Insular, Gezaghebber a duna enkargo pa kuminsá ku preparashon di repatriashon responsabel di residentenan di Boneiru. Manera RIVM a konsehá, repatriashon ta tuma lugá den fase, komo ku tur residente ku ta den eksterior ainda, mester haña akohida responsabel. A base di Lei di Salubridat Públiko lo obligá nan pa bai den karentena obligatorio durante 14 dia.
E Tim Operashonal di e Tim di Maneho Insular ta elaborá awor riba e kondishonnan i organisashon. Den e Tim Operashonal akí tin tantu representashon di Salubridat Públiko komo di Órden Públiko i Servisio di Seguridat. Di e forma akí E Tim di Maneho Insular (EBT) EBT ta komplasé ku deseo di e residentenan pa bini bèk, miéntras ku na mes momento ta garantisá seguridat di habitante di Boneiru.
Nota pa redakshon: pa mas informashon tuma kontakto ku RCN-Communicatie, Lucia Beck (781 9050) of Cora Knopper (781 0344)


text:
Santa Cruz: SV Estrella futbol team ta bay despedi diamars awo 5 di november di un gran deportista y futbolista esta Ronny Kootes.
Ronny sin duda un gran persona y hopi keri pa e famia naranjada.
Ronny su posicion natural tabata rechtsbuiten y tabata un di e hungadornan mas velos den su tempo. Hopi gol naranjada a wordo asisti pa Ronny riba rechts.
Un ana hopi bon pa Estrella ta na 1992 cu Ronny den team di Estrella cu a sa di tutitula campeon di Aruba derotando RCA den Joe Laveist Sport Park yena cu fanatico.
E team di 1992 tabata un equipo cu a domina e campeonato. Cu Ronny riba rechts y e actual coach di Estrella Kenrick ‘Bradshaw’ Lopez riba links.
Denchi Werleman cu ta actualmente presidente di Estrella futbol a hunga basta temporada hunto cu Ronny den Estrella na comienso di decada 90. Sin duda ta hopi gol nan a celebra hunto bisti na oranjo. No ta un compañero so den deporte Estrella y Santa Cruz a perde, sino tambe un tremendo persona.
Den nomber di Estrella futbol team nos ta desea famia y conosirenan hopi forsa cu e perdida di Ronny Kootes.
Cu Ronny sosega na paz.
Adhunto e pic di e team Estrella 1992.
Por mira Ronny Kootes cu number 13 riba su uniform.


text:
Riba 22 di maart 1972 SABA a wordo funda. E meta di SABA ta pa ofrece vivienda y cuido specialisa pa asina por mantene un calidad di bida cu cada persona ta desea.
Localidad:
E fundashon ta maneha 3 cas di cuido specialisa.
- Cas di cuido San Pedro (109 habitante) den Oranjestad.
- Cas di cuido Maris Stella te Savaneta cu ta brinda cuido na 98 bewoners.
- Centro di Cuido te San Nicolas cu un capacidad pa 80 habitante.
E habitante di SABA
E habitante di SABA ta wordo dividi den 2 categoria di cuido.
- somatico
- psychogeriatrico
Tur habitante ta ricibi e cuido necesario segun nan propio plan di cuido.
Cuido Medico:
E cuido medico ta wordo brinda dor di 2 specialista SOG (Specialist OuderenGeneeskunde), cu ta carga e responsabilidad final. Tambe ta ofrece fisioterapia y cuido psycho-social. Pa esaki tin2 fisioterapista y un psychologo den servicio di SABA.
Importante ta pa banda di e cuido y terapia tambe tin espacio pa diferente actividad y distraccion. Pa coordina esaki tin 3 terapista di actividad den servicio.
SABA is afilia na e Stichting HKZ cual ta brinda un seguridad di e calidad di cuido cu ta wordo ofreci.
Pa mas informacion por tuma libremente contacto na telefon: 594-2201
e-mail: info@saba.aw
website: http://saba.aw


text:
DOMEINBEHEER
Domeinbeheer (Servisio pa Atministrashon i Maneho di Tereno Públiko)
ta forma parti di Ministerio di Tráfiko, Transporte i Planifikashon Urbano
RUMBO PA EKSELENSIA
Domeinbeheer tin e meta pa mehorá su servisio na kliente.
Tambe Domeinbeheer tin e meta pa hasi mihó uso di su rekursonan pa kontribuí mas na desaroyo sosio-ekonómiko di Kòrsou.
SENTRO DI SERVISIO
Un di e puntonan di mehora ta e Sentro di Servisio di Domeinbeheer ku a habri den 2017. Den e sentro moderno i atraktivo aki tin hopi espasio i kapasidat pa sirbi e kliente i yud’é ku su nesesidatnan.
Por hasi intake di forma profeshonal i kompleto na bali òf, kaminda ta nesesario, den ofisina mas privá.


text:
Desaroyo y trabou pa aña escolar nobo
Den conferencia di Prensa di Gobierno, Minister di Enseñansa dr. Armando Lampe a duna un resumen di e desaroyo y trabounan cu ta wordo haci ultimamente prome cu aña escolar nobo cuminsa.
Lesa e comunicado di Gobierno di Aruba (Gabinete Wever-Croes) di dia 9 di augustus 2018:
> Desaroyo y trabou pa aña escolar nobo
Info / Contact
Pa mas informacion por busca [F] Faciliteiten of [M] Ministerio di Enseñansa den e alfabet menu riba homepage of por tuma contacto cu Ministerio di EnseñansaScroll To Top


text:
Willemstad – Awor ku trabou di marka figura na Emancipatie boulevard Don Martina a finalisá, ta sigui ku Nijlweg for di Frater Radulphusweg bai Palu Blanku.
E trabou ta tuma lugá, segun planifikashon, riba djadumingu anochi for di 8’or di anochi te ku 4’or di mainta. Durante di e trabounan e kaminda ta será na ambos banda, pero tráfiko ta desviá via di Frater Radulphusweg, Weg naar Welgelegen i Schottegatweg West pa yega na Palu Blanku. Despues di 4’or di mainta, Nijlweg ta habrí normal pa tráfiko.
Ku e proyekto di markamentu di kaya ku material dos komponente, Minister di Tráfiko, Transporte i Planifikashon Urbano, sra. Suzy Camelia-Römer ta boga pa hasi e kayanan di Kòrsou mas sigur pa tráfiko. Na mes un momento ta evitá di gasta sèn di komunidat na fèrf no duradero ku ta kita muchu lihé for di nos kareteranan.
Ministerio di Tráfiko, Transporte i Planifikashon Urbano pa medio di Servisio di Obra Públiko i polis tékniko ta pidi públiko pa tene kuenta ku e trabounan i pa kore ku koutela.


text:
Kolegio Ehekutivo ta konsistí di:
Gezaghebber: Dhr. E.E. Rijna
• Orden Públiko i Siguridat;
• Kombatimentu di Kalamidat;
• Elekshonnan;
Esaki ta enserá e Direktorado di Supervishon i Mantenshon di Lei: Supervishon di planifikashon i desaroyo, supervishon di komunidat i kuido,
proyektonan di mantenshon di lei i Gruponan di trabou (Taskforces), Haf i Task Force /Reibeweis.
A. Gedeputeerde N. den Heyer
Portofolio di Komunidat i Kuido
• Salubridat Públiko;
• Enseñansa;
• Kultura;
• Asuntunan Sosial i di Bienestar, inkluyendo Hubentut i Famia;
• Asuntunan di Labor;
• Registro Sivil;
• Bibienda pa pueblo;
B. Gedeputeerde P.J. Kroon
Portofolio di Espasio i Desaroyo i Asuntunan di Deporte
• Desaroyo i Atministrashon di Espasio;
• Asuntunan di Tereno;
• Fundashon Cas Boneriano (FCB);
• Tráfiko i Transporte;
• Agrikultura, Krio i Péska;
• Atministrashon di Medio Ambiente i Naturalesa;
• Asuntunan di deporte;
C. Gedeputeerde E.E. Tjin A Sjoe
Portofolio di Desaroyo Ekonómiko i Direktorado di Maneho i Sosten
• Desaroyo Ekonómiko; inkluyendo Turismo;
• Asuntunan Hurídiko i General;
• Finansas;
• Asuntunan di Personal i Organisashon, bou di kua reorganisashon di aparato gubernamental;
• ICT;
• Komunikashon Interno i Eksterno;
• Post i Archivo;
• Asuntunan di Fasilidat;
• Sosiedatnan di Gobièrnu;
• FWNB Fundashon Wega Di Number Boneiru;
• Telekomunikashon.
Sekretario: Mw. mr. N.M. Gonzalez
• Sekretario ta Direktor General i presidente di e tim di direktorado i responsabel pa un bon funshonamentu di e aparato públiko di Boneiru. Sekretario ta sòru pa plannan di Direktoradonan wòrdu realisá den kuadro di bon gobernashon. gestelde kaders worden gerealiseerd.
Den kaso di ousensia e diputadonan lo remplasá otro di e siguiente manera:
Diputado Kroon ta remplasá diputado den Heyer
Diputado den Heyer ta remplasá diputado Tjin Asjoe
Diputado Tjin Asjoe ta remplasá diputado Kroon
Gezaghebber interino sr. Curvin Geortge lo remplasá
Gezaghebber sr. Edison Rijna


text:
Bo ke kome un dushi kuminda krioyo? Esei ta posibel tur kaminda na Kòrsou. Den stat, na laman òf den naturalesa. Despues di a pasa un dia na bandabou, nos ta rekomendabu hasi un bishita na Jaanchie’s Place. Jaanchie ta husa un un ingrediente sekreto pa su kumindanan: Vitamina L. E kuminda ta wòrdu kushiná ku hopi LOVE (amor), paso segun Jaanchie amor ta pasa di bo stoma.
Pa años kaba Jaanchie ta traha den su restorant na Westpunt. El a heredá e restorant di su tata. Jaanchie ta komparti su amor pa kuminda ku tur kliente. E mes ta bin personalmente na bo mesa i tuma bo pedido. Ku hopi amor i pasenshi e ta splikabu kiko e kuminda ta ensera i kiko bo por spera di dje. Jaanchie ta hopi atento i e ta kla pa sirbi tur su klientenan.
Semper nos tin un bunita eksperiensia ora nos bai kome serka Jaanchie. Sigur un restorant ku bo mester bishitá durante bo vakansi. Jaanchi ta un persona ku ta papia ku tantu amor i felisidat tokante di e kuminda nan di Kòrsou. I ku ta nabu mas gana di kome! Bishitá Jaanchie, i kompartí bo eksperensia ku nos.


text:
Altocomisario di Polis di Sr. Andrew Hoo ta informa na comunidad ariba diferente acontecimentonan. Por a tuma nota ariba social media diferente menasanan y tambe menasanan di morto dirigi pa Cuerpo Policial di Aruba. Como altocomisario di polis MI NO TA TOLERA esaki. Trahando conhuntamente cu Ministerio Publico nos no ta acepta ningun menasa contra POLIS. Nos agente policialnan ta eherciendo nan trabou debidamente pa mantene e orden publico di nos pais. Cada miembro policial ta sali tur dia for di su cas pa haci nan trabou di tur dia, nos NO ta acepta cu nos polisnan lo bai traha bou precion di un hende of di ningun menasa ni di morto. Mi kier pa esaki ta un mensahe cla y fuerte pa tur personanan cu tin mal intencion contra di polis.
Altocomisario di polis Sr. Andrew Hoo – POLIS NO TA TOLERA MENASA
Altocomisario di polis Sr. Andrew Hoo – POLIS NO TA TOLERA MENASA
Posted by Korps Politie Aruba on Sunday, October 20, 2019
Tambe por a tuma nota cu websitenan di noticia local ta creando nan mesun noticia y bayendo direccion contrario di e realidad. Informando comunidad robes di loke ta hechonan cu a sosode. Nos por a tuma nota cu awemainta a tuma lugar un incidente na unda un harley tabata involucra. Un website di noticia ta menciona cu polis no mag di persigui un brommer. Na ningun momento Mando Policia a emiti un informacion na su miembro policial cu tin un cambio den maneho di persecucion, e noticia cu e website aki a duna ta incorecto y no ta cuadra cu berdad. Tin un maneho por estricto den nos organisacion pa loke ta trata persecucion. Cada polis ta dicidi si e ta persigui e momento ey. Si e manehador di cualkier vehiculo dicidi di no para y no sigui ordo di autoridad e por tin consecuencia pa ambos partido. E manehdor mester ta conciente y sigui ordo di polis. Si polis bisabo PARA BO MESTER PARA! E momento cu e manehador dicidi di core pa polis, e desicion ta den su man pa e consecuencia cu lo bin despues. Nos tin ley y reglanan cu nos mester mantene na dje y polis mester cumpli cu nan. Si no tin ley ta bira free for all ariba nos pais.
Cada persona mester ta responsabel pa nan actonan y loke wordo publica riba rednan social tambe ta conta. Tin un diferencia grandi entre bo opinion y menasa di morto. Na cua parti di mundo cu bo ta y bo ta haci un menasa via rednan social e.o. facebook bo por wordo persigui.
Cuerpo Policial tin su departamento capacita pa haci investigacionnan interno cu regarda nos organisacion policial.
Por ultimo loke ta trata e incidente cu a sosode na Seroe Patrishi. Cuerpo Policial a emiti un comunicado di prensa pa informa comunidad cu tin un investigacion andando pa cu e caso. Nos a tuma nota cu riba website di noticia local cu ta menciona cu ta investigando un polis. Esaki no ta cuadra cu e berdad.
Comunidad por sigui confia den su organisacion policial. Nos tin profesionalnan cu ta traha pa mantene seguridad di nos pais 24/7. For di esun di mas hoben te cu e rango di mas halto.


text:
Temporada di aña escolar ta yegando su final y ya caba Instituto Biba Saludabel y Activo, IBiSA
tin su programa di vacacion cla pa ofrece na nos muchanan. E ‘vakantie kamp’ cu anualmente
ta wordo organisa den luna di juli ta tuma lugar na tres localidad, cu ta San Nicolas, Sta. Cruz y
Noord.
Inscripcion pa participantenan na e ‘vakantie kamp’ a habri y ta posibel pa inscribi te cu dia 4 di
juli 2014. E ‘vakantie kamp’ ta un actividad cu ta wordo organisa door di Ministerio di Deporte,
ASU y IBiSA.
Por inscribi na:
Sport Center San Nicolas for di 8’or di mainta te cu 7’or di anochi. Tambe ta tuma inscripcion
na Centro Deportivo Libertador Betico Croes (Sporthal) na Sta. Cruz, for di 8’or di mainta te
cu 4’or di atardi. Y oficina di IBiSA situa na Frankrijkstraat 1 tambe ta habri pa inscripcion for
di 8’or di mainta pa 4’or di atardi. Un mayor of voogd di e mucha mester pasa personalmente
pa inscribi, pa cual ta pidi un copia di carchi di AZV di e mucha y e pago na momento di
inscripicon. Costo di participacion na e ‘vakantie kamp’ ta Afl. 25,- pa 1 mucha. Pa 2 mucha di e
mesun famia e ta bira Afl. 40,-. Mientras cu pa 3 mucha (yiu) di e mesun famia e participacion ta
Afl. 60,-. E costo di participacion ta pa mucha pa siman.
3 siman di ‘vakantie kamp’:
E prome siman di ‘vakantie kamp’ ta habri na Sport Center San Nicolas for di dia 7 pa 11 di juli
2014. Y e persona di contacto pa informacion ta sr. Willy Willems, cu ta localisabel na telefoon
584-8903.
E di dos siman di ‘vakantie kamp’ ta tuma lugar na Sporthal na Sta. Cruz y ta for di 14 pa 18
di juli 2014. Mientras cu e di tres y ultimo siman e ‘vakantie kamp’ ta na Compleho Deportivo
Frans Figaroa na Noord y ta for di 21 pa 25 di juli 2014 . E persona di contacto pa duna
informacion di Sta. Cruz y Noord ta sra. Jacqueline Ponson-van Putten y ta localisabel na
telefoon 582-4987. E orario di e tres siman di ‘vakantie kamp’ ta for di 8’or di mainta pa 1’or di
merdia. Pa area di Sta. Cruz por yama tambe na oficina di ASU na telefoon 585-4067.
Programa di ‘vakantie kamp’:
Durante e tres siman di ‘vakantie kamp’ e muchanan ta haya un programa organisa y varia di
cual ta encera ‘Deporte y Movecion’ tur dia. Tambe tur mucha ta ricibi 1 sandwich, 1 juice y 1
fruta pa dia. Den e siman tambe tin un biaha cu nan ta bay lama of piscina.
E programa di ‘vakantie kamp’ ta dirigi pa mucha muher y mucha homber for di 6 te cu 14 aña.
Y ta acepta te cu participacion di 100 mucha pa localidad/siman.
IBiSA ta invita mayornan pa incribi nan yiu(nan) trempan pa sigura nan participacion na
e ‘vakantie kamp’ 2014. Pa mas informacion por tuma contacto cu e personanan di contacto
menciona ariba.


text:
Tur hende sa nota cambio na nan curpa cu no ta normal. Tin oro algo ta aparece y no ta bay of e ta keda reaparece regularmente. Ta miho e ora ey pa bo consulta un dokter. Esaki sigur ta recomendabel si ta trato di un, of mas, di e ocho señalnan di cancer, indica akibou. Cancer ta curabel si descubri'e na tempo.
-
CUANTO TEMPO BO TIN HERS
caba y/of cu e tosamento ey? Keda hers of cu un tosamento persistente, principalmente cerca humado, ta algo cu mester pone atencion na dje.
-
APARICION DI UN FRET OF UN MOEDERVLEK
nobo of un cu bo tawata tin caba ta mustra señal di cambio. Cu cambio ta referi na crecemento, sangramento, iritacion, cambio di colo, grawatamento persistente. Laga bo dokter samina e fret of e moedervlek cu a aparece of cu ta mustra cambio.
-
NO NEGLISHA UN HERIDA OF IRITACION.
Si e tarda pa cura of pa bay of si e ta reaparece, trec'e na atencion di bo dokter.
-
CAMBIO DEN BAYMENTO AF.
Cada persona tin un patronchi diferente den baymento af. Si bin un cambio den esaki, por ehempel, diarea persistente of barica cera cu frecuencia, ta bon pa bay un dokter.
-
E PESOTA BAHA SIN MOTIBO.
Perdemento di peso sin ningun motibo obvio, sin un dieta, sin cu bo ta haciendo mas ehercicio etc., no ta normal. Pone atencion na esaki y bishita bo dokter di cas.
-
REGLA FOR DI TEMPO, MANCHA-MENTO, Slijm CU SANGER.
Aki por ta trata di un liña di sanger den e slijm ora cu tosa, sanger ora cu bay af, sanger den orina, bo ta mancha of haya bo regla prome cu ta dia, sangramento of sacamento di otro
likido for di bo bigui di pecho, of mas fluho cu normal for di bo curpa abou. No tarda pa bay dokter si tin un of mas di e señalnan aki.
-
NO POR GULI BON.
Dolor ora bo guli? Dolor ora bo bebe bebida alcoholico of zuur? Bo ta sinti comosifuera e cuminda ta keda pega den bo garganta? Cuanto tempo bo tin ta sinti esey caba? Pone bo dokter na altura di esaki.
-
0RA BO SINTI UN PIPITA/Bolita, BAY DOKTER MESORA!
Un pipita/bolita por sali na pecho, pero
tambe na otro parti di bo curpa. Mayoria di biaha esaki no ta haci dolo. Tambe klier hincha bou di brasa, na garganta of na bo las of un testiculo hincha, ta motibo pa consulta un dokter mesora.
Cu mayoria di e kehonan aki bo por warda un par di dia, pa wak si nan ta bay di nan mes. Ora ta trata di punto 6 y 8 ta recomendabel pa bo bay dokter lo mas pronto posibel.
Ora cu bo bay cerca dokter,splica bon kico bo ta sinti of kico ta molestia bo, cu ki frecuencia, ki ora y cuanto tempo caba. Mas bo dokter sa, miho e por yuda bo.


text:
ORANJESTAD (AAN) – Gilbert Ruiz, vice presidente di Sindicato UEA, a reacciona tocante e hecho cu 80 trahador di NV Elmar a scoge pa wordo representa pa STA.
Ruiz a menciona cu Mediador enberdad a yama nan, informa nan cu STA a pidi un referendum, pasobra segun nan di tin 80 firma, pero UEA no a haya e 80 firmanan ey cu a tuma retiro for di nan.
EUA a bisa mediador cu nan no tin nada contra e referendum y nan tambe ta participa. Ruiz a subraya cu EUA no sa kico a pasa cu e 80 trahadornan ey, kizas nan a lanta cu pia robes e dia ey, y nan a dicidi di tuma un otro caminda.
El a expresa cu e no sa kico e trahadornan ta papia cu nan no ta haya nada for di EUA, cu mas bien ta tratando dos aspecto, e pension fonds cu ta na bienestar di tur cu ta miembro, y nan ta bezig ta trahando riba un plan social, un protocol y un pakete pa esnan cu ta desea, boluntariamente, di abandona e compania pasobra nan no ta di acuerdo cu e structura nobo.
Ruiz a señala cu nan no a firma nada manera sr. Diego de Cuba a bisa, pa condena ningun trahador. “Al contrario, un protocol cu nos a firma sigur, ta pa defende e trahador”, Gilbert Ruiz a subraya.
E punto 1 den protocol ta bisa bon cla cu tanten cu e structura nobo cu Gerencia di ELMAR kier bin cune, si no cuminza di top bin abao, e no ta conta pa EUA tampoco.
“Kiermen, entrante 1 di Januari 2018 si Gerencia no ta cla cu e structura nobo eynan y mas bien e ta pa scapa e trahadornan”, segun e vicepresidente di e sindicato.


text:
WILLEMSTAD,- Partido PAIS lo no partisipá den elekshon 28 di Aprel 2017. Asina presidente di partido Jerry Semper a konfirmá EXTRA. Partido PAIS no ta kla pa bai elekshon awor.
‘Resientemente nos a sinta huntu ku direktiva i konseho di partido i pone tur kos ‘op een rijtje’, ku ta nifiká ku nos a evaluá henter e situashon. Un punto hopi importante ta ku e análisis ku nos a laga hasi dor un komishon pa investigá kiko no a bai bon durante último elekshon, no ta kla ainda. Tambe tin e tópiko di sèn. Nos mester tin sèn pa kuminsá ku kampaña adekuá. Tampoko nos no tin e tempu pa prepará na un manera bon.‘
Dr. Jerry Semper a splika ku PAIS ta un partido ku semper ta aspirá ‘ekselensia’. ‘Ku ta nifiká ku bo mester ta bon prepará. Nos ke yuda un gobièrnu. Pero si nos no ta kla ku organisashon di nos mes, nos no mester hasié. PAIS no mester hasi kos mitar mitar. Esaki lo ta dispidimentu di tempu i di posibel voto.’
Segun Semper PAIS a tuma desishon ‘den interes di nos pais. Nos a disidí ku mihó nos no partisipá. Nos a tuma desishon pa ‘retreat for better posishon’. Intenshon tei pa PAIS lo prepará pa otro elekshon. ‘Nos lo sigui ku análisis. Pero aworakí no tin sufisiente tempu. Nos a analisá e situashon i tuma un desishon pa no partisipá den elekshon, esaki a keda sostené dor un mayoria den partido.’
Manera ta konosí partido PAIS a forma parti di gobièrnu entre 2012 i 2016. Nan a haña 4 asiento den aña 2012. Den elekshon di 5 di òktober 2016 nan a haña 0 asiento.
PORTRET
…Presidente di partido PAIS Jerry Semper: ‘PAIS ta un partido ku semper ta aspirá ekselensia’…
Bron: Extra


text:
Ningun buraku den penshun pa studiantenan di Hulanda Karibense
Studiantenan di Bonèiru, Sint Eustatius i Saba (BES), kendenan ta bai studia na Hulanda, den futuro ta sigui akumulá un benefisio pa dia nan bira grandi. Konseho di minister a bai di akuerdo ku un proposishon di Sekretario di Estado Klijnsma di Asuntunan Soshal i Oportunidad di Trabou, kende ta enkargá ku esaki.
Esun ku sali for di Hulanda Karibense pa bai studia na Hulanda Europeo, no ta bai keda mas bou di e seguro general di behes (AOV) di BES. Pues, durante e tempu ei e studiante no ta akumulá un AOV di BES. Solamente si banda di studia, e ta traha na Hulanda tambe, anto e persona aki por sigui akumulá pa e provishon pa dia e bira grandi.
E gabinete kier evita ku studiantenan, durante e tempu ku nan ta permanesé na Hulanda, ta haña un buraku den penshun. P’esei, dia 1 di juli 2015, un desishon ta drenta na vigor ku ta regla ku e studiantenan di tur manera ta sigui akumulá AOV di BES si nan ta studia na Hulanda.
E regla aki ta valido tambe pa e otro banda. Hendenan ku for di Hulanda ta bai studia na Bonèiru, Sint Eustatius i Saba, tampoko lo no por akumulá AOV di BES mas. Nan ta keda sigurá si pa AOW.


text:
ORANJESTAD (AAN): Directiva, staf, cliente- y boluntarionan di FUNARI ta gradici Carribean Mercantile Bank y tur otro patrocinador pa e oportunidad cu nan ta brinda na e clientenan di FUNARI y tambe clientenan di otro instancia, pa por bay mira Carnaval di Aruba.
Ta asina cu algun aña atras, un comicion di e grupo Carnavalesco Los Laga Bay, a cuminsa cu un V.I.P. stand den temporada di carnaval.
E meta di e V.I.P. stand aki ta pa percura pa alegria y goso carnavalesco na grupo di ciudadanonan cu desafortunadamente hopi biaha ta ser lubida durante festividadnan di carnaval. Akinan ta referi na nos grandinan y tambe nos hendenan cu un of otro limitacion.
Actualmente un di e motornan grandi tras di e proyecto bunita aki ta Caribbean Mercantile Bank. For di lunanan prome cu carnaval preparacionnan ta cuminsa pa asina e clientenan di Funari y tambe otro instancianan por disfruta di carnaval di Aruba, bou di un tent espacioso, cu ta completamente sera pa siguridad di un y tur bao di e tent.
Pa e ultimo añanan Funari y e otro instancianan a haya bon coperacion di esnan encarga cu permiso pa kavel, esaki como cu e ta un proyecto na beneficio di instancianan social y di esnan grandi di menos recurso. E kavel ta ubica di tal manera cu specialmente e clientenan riba rolstoel ta logra haya un bon contacto cu e carnavalistanan. Esaki ta duna nan un alegria imenso.
Pesey pa medio di e comunicado aki, FUNARI ta yama danki na CMB, Leysner & de Cuba Accountants, WEB N.V., ALBO, Bon Bini Cargo y Bucuti Hotel cu ta haci e proyecto aki un realidad.
Riba combinacion di potret por mira con clientenan di FUNARI a disfruta di carnaval 56.


text:
NOS SELEKSHON NASHONAL DI DAMA KATEGORIA U-14 TA NA CAYMAN ISLANDS DI 3 PA 10 DI OUGÙSTÙS DURANTE E CFU U-14 GIRLS CHALLENGE SERIES 2019!
NOS SELEKSHON NASHONAL DI DAMA KATEGORIA U-14 TA NA CAYMAN ISLANDS DI 3 PA 10 DI OUGÙSTÙS DURANTE E
CFU U-14 GIRLS CHALLENGE SERIES 2019!
Despues ku nos selekshon nashonal kategoria U-15 a sali pa bai representá nos dushi isla, awor ta toka turno na nos damanan pa saka kara i mustra kiko tur nan tin aden. For di komienso di febrüari nos selekshon nashonal di dama kategoria U-14 ta den trainingnan intensivo preparando pa asina kumpli ku nan kompromisonan den e CFU Girls U-14 Challenge Series 2019 ku lo tuma lugá di 5 pa 9 di ougùstùs próksimo aya na Cayman Islands. P’esei, djasabra 3 di ougùstùs último, nos selekshon nashonal di dama a biaha mainta trempan ku e promé buelo di American Airlines pa Miami i despues sigui pa Cayman Island unda nan lo representá nos.
Na tur tin 22 pais ku ta kompetí den e torneo aki i nan a keda repartí den 5 pul ku lo kompetí ku otro na diferente pais. Nos a kai den pul 2 huntu ku St. Lucia, Barbados i Cayman Islands.
Skema di weganan:
*Orario di Kòrsou
Nos selekshon nashonal di dama kategoria U-14 ta konsistí di un grupo di 18 hungadó ku ta wòrdu dirigí pa Sra. Bomberg ku ta e entrenadó di e selekshon aki i Sr. Reynold Mercera ku ta e asistente di e entrenadó.
Tambe a biaha huntu ku e selekshon Sra. Denice Berggraaf ku ta e masahista di e selekshon,
Sra. Christine Davelaar ku ta esun enkargá ku e materialnan i e hefe di delegashon ta
Sr. Stanley Coffy, miembro di direktiva di FFK.
Nos selekshon ta konsistí di e siguiente hungadónan:
- Charnainelys Andrea (Vesta)
- Fadaily Paredes (Victory Boys)
- Caelyne Hodge (Excellence School)
- Kyra Martie (Excellence School)
- Lisa Pasman (Excellence School)
- Rishainy Kopra (Excellence School)
- Julainy Thielman (Wishi Marchena)
- Raëngelly Keller (Excellence School)
- Ronaitaly Concincion (Jong Holland)
- Shekinah Poulo (Victory Boys)
- Kaaïsha Constancia (Excellence School)
- Thaisa Brunken (Jong Holland)
- Kishana Mathilda (Jong Holland)
- Rushaviana Petronilia (Hubentut Fortuna)
- Roshanthely Coffi (Jong Holland)
- Rainisha Decaster (Jong Holland)
- Zoey Rapper (Subt)
- Zyanne Barriento Martinez (Excellence School)
FFK ta deseá nos selekshon di dama kategoria U-14 tur klase di éksito i tin sigur ku nan lo sa di hasi un bon trabou na Cayman Islands na durante e CFU Girls U-14 Challenge Series 2019.
4 ougùstùs 2019


text:
KRALENDIJK – Djadumingu di Rama Parokia La Bírgen di Coromoto tabata di fiesta. Riba e dia aki a selebrá Pader Alphonsus Baak su di 4 aña na e parokia. Tabatin diferente pida kos e dia ei. Tabernakel den kapèl, apertura di Coromoto Gift Shop i djadumingu di Rama. Misa tabata yen di hende, asta pafó di misa. Un kantidat di mucha a reuní na banda di misa i aki Pader Baak a hasi orashon ku nan, pa despues den proseshon drenta misa, djis despues di zonido di klòk di misa, ku tabata un momentu largu no kustumbrá.
Miéntras e grupo pafó di misa tabata prepará pa drenta misa den proseshon, na mes momentu, Maritsa Sielberie den misa a yama bonbiní na parokianonan i a hasi e parti di apertura. Momentu ku tur mucha a drenta den misa i subi altá ku nan krus den man, Pader Baak a menshoná e nifikashon di e krus ku e muchanan a traha. E krus, un saku ku webu, saku ku sèn, saku di fruta zür, loke ta simbolisá e biña i rama. Seguidamente Pader Baak a bendishoná tur hende ku nan rama i e muchanan a bai sinta den misa i a kontinuá ku e selebrashon Eukaristiko. E selebrashon tabata animá pa Kor Flor di Coromoto.


text:
Awe Aruban Warriors a bay piki sushi den Rooi Frances, debi cu e sitio ta hopi sushi. Boluntarionan a topa cu y a piki masha hopi boter di cerbes, boter plat, foam, cups y straw. E luga tin asina tanto tempo sushi cu a hasta topa boter di cerbes semi antiek di añanan 70/80.
E organisacion di boluntarionan ta convenci cu lo mester bolbe organisa mas dia di piki sushi den Rooi Frances. Esaki ta un luga sagrado unda, segun storianan oral di nos grandinan, nos antepasadonan Indjan Caquetio a bringa contra colonistanan Frances.
Nos mester cuida nos luganan sagrado. Aruban Warriors kier sa ta kico Gobierno ta haci cu nos placa di belasting si tur nos luganan historico ta sushi y maltrata asina?


text:
Payment Services
Bo tempu ta balioso, no gast’e na para den rei largu ora bo ta paga bo kuentanan di utilidat i servisio. P'esei tin Pagafasil!
Pagafasil tin mas ku 70 'punto di pago', strategikamente situa ront Korsou… tin un serka di bo. Un bentana pa hasi tur bo pagonan fasil 24 ora pa dia, 7 dia pa siman.
Sea ta lat den anochi of den wikent, ku Pagafasil bo pago ta pasa mesora.
Uso di Pagafasil ta ofrese e pagado e siguiente bentahanan:
• No tin gastu adishonal inbolbi;
• Prueba di pago mesora den bo man;
• Posibilidat pa sa bo saldo serka e kompania di utilidat;
• Mas ku 70 'punto di pago' riba henter nos isla;
• Akseso 24/7 na diferente 'punto di pago'.


text:
E decision a cay y ta den ehecucion caba. A baha tur salario di empleado publico y esnan den sector semi-publico pa promer biaha. Awor ta di spera cu e resto di medida, cu ta concerni e director y empleadonan di empresa y demas entidad liga na gobernacion , tambe tuma lugar. Cu esey tur hende a keda conforme? No, pasobra awor ta bay sigui e consulta interminable tocante con pa bira e asunto di tal forma, cu funcionarionan publico ta saca algo di beneficio for di e situacion aki. Bo no por blame hende pa purba, berdad?
Sin embargo, si nos ta bay haci esey, y gobierno ta obliga di scucha, aunke ta solamente pa mantene paz den aparato gubernamental, ta importante pa considera henter e pakete di beneficio cu tin. Pa cuminsa, den pasado, na momento cu no tabatin manera pa paga cu placa, a introduci e tremendo idea di dia liber extra, e famoso ‘ATV-dagen’. Esey a crece bira un monster di 13 dia pa aña, riba e vakantie regular di e empleado, cu facilmente hunto ta montona na mas di seis siman di ausencia di cada empleado. Esey riba su turno a aumenta e grito pa mas personal pa por yega na un cobertura razonable di trabao. No cu a perde tempo cu haci un analisis loke berdaderamente e departamento tabata mester, den mayoria di caso no, y tanto e departamento como e ministro a keda contento, pasobra asina por a hustifica cu mester a tuma mas hende na trabao. No cu esey a yuda completamente, pasobra regularmente ta pasa cu bo mester atende un asunto na gobierno, y nan ta bisa trankilamente cu ‘fulano o fulana no tey, e ta cu vakantie’, anto ningun hende por take over y abo mester ‘bolbe aki dos siman’. Hasta tin director cu no tin ningun berguensa pa admiti e tipo di ineptitud den prestacion di nan departamento. Loke esaki ta ilustra ademas, ta cu mas hende no a significa mihor servicio, al contrario.
Esey sin embargo no tabata tur. A bin cu e igualmente famoso ‘toelage’ of ‘uitkering’ separa, banda di e vakantie-uitkering, cu a haci cu varios biaha pa aña gobierno ta core cabez di gay pa wak si tin cashflow pa paga e suma miyonario extra aki. Ta di spera cu awor sí nos a yega na final di creatividad pa squeeze mas placa for di comunidad, pasobra pa mayor parti ta esnan den sector priva ta paga tur e regalonan extra aki.
Awor, pa no perde obhetividad for di vista, ta berdad cu na cierto lugar den e aparato tabatin y tin te awe necesidad di mas capacidad di operacion. Pero necesidad di mas capacidad no automaticamente significa emplea mas hende, pasobra promer cu tur cos mester analisa si no tin otro manera di organisa trabao. Den esaki e famoso ‘e-government’ por hunga un papel importante, pero si bo no sa kico bo ta bay reorganisa y con, anto bo no por avansa cu e plannan aki, cu te awe nos a mira solamente den presentacion di PowerPoint masha bunita. Pues lo ta bon pa bay haci e trabao duro ey y despues bolbe pa nos sigui papia.
Asina nos a ‘end up’ cu un gobernacion cu ta responsable pa paga mas di 8.000 salario pa luna, cualnan tur ta cay bao di e actual medida di reduccion di salario. Y, cu esey, awor nos a keda cla? Pa bisa berdad, no. Y pakico no? Pasobra ainda nos ta pagando demasiado placa pa haya servicio menos cu mediocre na hopi departamento, unda ainda e ciudadano ta haya un trato como sifuera ta nos tey pa sirbi nan, y no lo contrario.
Gobierno por hinca hopi habladera den su structura di consulta, pero realmente no mester tanto genio pa mehora cos. E problema ta cu falta e voluntad pa cambia algo. Y e voluntad pa cambia algo ta liga na e hecho cu corupcion no ta bay bon cu proceso administrativo limpi y transparente. Y ta esey ta falta na grandi den nos aparato. “In troebel water is het goed vissen’ e Hulandesnan ta bisa, y nos no a topa practicamente nunca un politico cu ta tribi admiti cu ta esaki ta e problema. Y asina nos ta keda sinta cu un aparato yen di hende inutil cu ta stroba e poco bonnan di traha. Pasobra, pa nos ta honesto, aparato gubernamental ta funciona un tiki ainda danki na esnan cu si ta lanta di nan cama tur dia y bay haci nan trabao manera mester ta. Ningun parti di nos analisis negativo aki ta dirigi na nan, al contrario.
Sin embargo, si algun dia nos kier yega na un aparato gubernamental drechi, cu pago drechi pa tur, sin mester hunga cu toelage ex artikel 25 pa esnan pega riba e ministronan, y otro privilegio dudoso, tin hopi mas cu mester sucede cu loke gobierno tin pensa cu e restructuracion cu Hulanda ta forza nan aden. Ta importante pa nos por bolbe na un structura di pago normal den gobernacion. Esey lo ta e beneficio tambe di e ambtenaar bon, cu awor ta sufri di e consecuencianan di corupcion y clientelismo politico. Trabao no ta placa so.


text:
ORANJESTAD (AAN) – Minister Ruiz-Maduro ta brinda informacion riba e situacion financiero cu Aruba ta aden actualmente pa asina por tin un debate sano riba e realidad.
E lastiek no por rek mas
Te ainda hopi hende no kier comprende cu Aruba tin un problema financiero cu tin cu wordo atendi y resolvi, ya cu no tin espacio mas pa e ‘lastiek por rek mas.’ Nos mester realisa cu e tempo cu bo ta djies bay un tiki mas den ‘rood’ a pasa.
Aruba mester pone orden den su cartera ya cu no tin espacio mas pa haci debe. Aruba su debe ta core den 4 mil miyon florin y esaki ta pone demasiado presion riba e cartera di Gobierno y Pueblo en general.
Mas deficit, ta mas peso di debe
Den presupuesto di Pais Aruba e gastonan mas grandi ta gasto di interes di debe y gasto di personal. Tanten cu e presupuesto conta cu deficit, e buraco aki lo mester wordo cera door di traha un debe nobo y cune mas gasto di interes.
Ta pesey ta hopi importante pa Gobierno cuminsa presenta presupuesto cu tin surplus pa asina no mester fia placa pa crea debe nobo pa por sera e buraco di un deficit.
Den un situacion di surplus Gobierno por fia djis pa por refinancia debe existente y cuminsa traha a base di un maneho di debe pa reduci e peso di interes riba e presupuesto di Pais Aruba.
Yega na surplus no ta facil
Gobierno na 2018 den un Memorando Financiero Economico (FEM) a fiha un caminda pa cana pa por yega na presenta presupuesto cu surplus pa Aruba. Segun e FEM pa aña 2020 Gobierno mester presenta un presupuesto pa Pais Aruba cu un surplus di 25 miyon.
Compara cu presupuesto 2019 cu a conta cu un deficit di 25 miyon, esaki ta significa un diferencia di 50 miyon cu mester yega na dje door di un combinacion di entrada extra y menos na gasto pa por yega na e meta di presenta un presupuesto cu surplus pa cual no mester crea debe nobo pa cubri deficit.
Pa yega e surplus aki no ta facil, ya cu den 2020, banda di e gastonan fiho haci den 2019 y den e añanan promer cu esaki, tin gasto nobo ta bin acerca manera gastonan relaciona cu proyectonan Private Public Partnership cu ta keda finalisa y pa cual mester cuminsa paga. Gastonan creciente di AZV tambe ta keda un reto.
Awor tin norma pa gasto di personal
Pa locual ta e otro gasto grandi di Gobierno cual ta gastonan di personal, den e Protocol cera cu Hulanda na november 2018, a stipula un plafond di 479 miyon florin. Esey ta e suma di gasto di personal den presupuesto di 2019 y e maximo cu a keda acorda entre Aruba y Hulanda cu por wordo gasta na gasto di personal den e tempo nos dilanti.
Aruba den e FEM a indica di traha na baha gasto di personal tur aña cu 3 miyon florin, locual ta trece cune cu varios decicion riba e tereno di personal mester wordo tuma pa baha gasto. Entre nan, pa aña 2019 y 2020 Gobierno no por yena vacatura nobo cu excepcion di algun vacatura den Husticia y algun vacatura den departamento vital pa Pais Aruba.


text:
Considerando e necesidad pa mantene actividadnan maritimo local, specialmente cerca esnan cu ta depende di piscamento como nan sosten financiero, Minister di Transporte, Comunicacion y Sector Primario, Sr. Chris Romero, a fiha un maneho temporal pa loke ta trata e permiso pa nabega (vaarvergunning).
Conforme e maneho nobo y temporal e periodo di validez di un ‘vaarvergunning’ cu a caduca, of lo caduca den tempo corto, lo keda automaticamente prolonga cu un periodo di 6 luna mas. Esaki ta nifica cu e propietarionan di boto por nabega pa 6 luna mas sin cu tin mester di tramita un ‘vaarvergunning’ nobo. Dus, no mester acudi na Directie Scheepvaart pa haci ningun tramite, como cu e ‘vaarvegunning’ actual ta keda cu validez te cu un proximo aviso, sin importa cu e ta caduca.
Lo adapta e maneho nobo y temporal menciona segun e desaroyo di e crisis relaciona cu COVID-19. Segun e circunstancianan mehora, lo introduci cambio si ta necesario.


text:
Desaroyo Politico di 1985 pa 2013 den tres imagen
E siguiente ilustracionnan ta duna un bista di e desaroyo politico di eleccionnan di 1985 te cu 2013. E ilustracionnan ta enfoca mastanto riba partidonan cu ta participa na eleccion 2017. Partidonan cu no ta existi mas of no ta participa na eleccion 2017 ta refleha solamente den e prome ilustracion bou di ‘Tur otro partido hunto’. Un excepcion ta PDR, cu pa motibo di relevancia di desaroyonan politico a wordo inclui den e ilustracionnan.
Den e prome ilustracion por observa e porcentage di votonan obtene pa AVP y MEP. Tambe por wak e porcentage cu AVP y MEP a obtene hunto. E liña blauw ta refleha e porcentage di votonan cu a bay pa tur otro partido hunto. Por nota cu durante e ultimo decadanan un average alrededor di 80% di e votonan valido a bay pa sea AVP of MEP, y alrededor di 20% a bay pa otro partidonan. Na aña 2013 e dos partidonan grandi hunto a ricibi un record di 88% di tur voto valido, mientras cu e otro partidonan a parti 12% di e votonan valido. Por nota cu e record di 88% ta mastanto pa motibo di e crecemento di AVP, considerando cu e mesun aña MEP a cay pa 31% di sosten for di e votonan valido.
E unico otro partido, banda di AVP y MEP, cu a participa na tur eleccion di e ultimo decadanan ta PPA. E ultimo eleccion cu PPA a logra asiento, logrando casi 10% di e votonan valido, tawata na 2001. Esey tawata un aña cu un perdida di sosten drastico pa AVP a resulta den crecementonan substancial pa tanto MEP como PPA. Durante e eleccionnan cu a sigui, AVP a keda crece mientras cu tanto MEP y PPA a keda bay atras.
Den e siguiente ilustracion por haya un bista mas cla di e resultadonan di e partidonan excluyendo AVP y MEP.
Partido RED, cu a logra un asiento den su prome eleccion na 2005, tambe a keda bay atras den e eleccionnan cu a sigui, bayendo di 6,5% na 2005 pa 2,1% na 2013. Un otro partido cu si a crece durante e ultimo tres eleccionnan ta PDR. PDR a crece for di 4,7% na 2005 te cu 7,2% na 2013. Manera ta conoci, PDR no ta participando na eleccion 2017. E lider di PDR, Andin Bikker, hunto cu cuater otro ex-candidato di PDR awo ta riba lista di e partido nobo POR.
Partido CURPA a participa na eleccion 2009, logrando 0,25% di e votonan valido. CURPA no a participa na eleccion 2013. Pa eleccion 2017 CURPA ta participando atrobe.
UPP a participa pa prome biaha na aña 2013 y a logra 1,4% di e votonan valido. Pa eleccion 2017 UPP a uni cu PPA pa forma e lista combina PPA/UPP. E cantidad di voto acumula di PPA y UPP na 2013 ta 2,3% di e votonan valido.
Kico a cambia pa 2017?
Pa eleccion 2017 hopi por cambia. Of keda mescos. Ex-candidato di AVP Otmar Oduber awo ta lidera e partido nobo POR. Otro partidonan nobo ta RAIZ y MAS. Un desaroyo remarcabel ta cu e ex-lidernan di partidonan CURPA, PPA y RED tur a keda riba lista pero a duna un otro candidato e posicion di lider politico di partido. Ta mustra cu e partidonan cu no a logra asiento na 2009/2013 a wak un necesidad pa haci cosnan diferente, pa asina purba logra un resultado diferente. Esaki tambe ta refleha den e varios intentonan entre partidonan sin representacion den Parlamento pa uni den un of otro forma, pa aumenta nan sosten y chens pa logra un of mas asiento. Di tur e intentonan, PPA y UPP a logra forma un lista combina (PPA/UPP).
Den AVP y MEP tambe tin cambionan pa loke ta trata candidatonan nobo. Manera ta custumber, pronosticonan ta varia substancialmente dependiendo ken bo scucha y cua encuesta bo lesa. ArenaPoliti.co no a haci un encuesta electoral, pero si a haci un encuesta pa midi e preferencia pa sea un gobierno a base di un mayoria absoluto of un coalicion. E resultado ta cu 58% di participantenan ta prefera un coalicion.
Conseho
E conseho di ArenaPoliti.co pa eleccion 2017 ta pa informa bo mes bon y vota a base di loke segun bo pensamento ta e miho opcion pa Aruba como pais y comunidad. Respetando opinion di otro.
Klik aki pa wak tur e listanan pa eleccion 2017, pa lesa e programanan di partido y nan motivacion pakico nan merece bo voto.
Expresionnan haci den e articulo aki no necesariamente ta refleha opinion di ArenaPoliti.co


text:
E procedura pa gobierno yega na Fondonan di Emergencia di Turismo mester por pasa Parlamento
Recientemente sra Arends- Reyes a hasi entrega di preguntanan cu a bai pa Minister di Turismo contesta Parlamento tocante e suma cu gobierno lo mester haña di ATA pa 2020. Tin indicacion cu tin sumanan cu a wordo acorda den Ministerraad for di fondo di Emergencia di ATA lo mester bai pa gobierno, mescos cu e decision pa gobierno haña 12.6 miyon pa DOW nan maneho di operacion. No ta descarta cu DOW lo mester e fondonan pa mehora operacion pero esey no kiermen cu gobierno por dicidi den Ministerraad cu ta aloca e fondonan y ATA lo mester cumpli sin mas, siendo cu tin regla y proceduranan pa yega na e fondonan di emergencia di Turismo.
Mescos den pasado a presenta cu Parlamento den su totalidad a logra conhuntamente pa purba yuda Tiara Air cu 1 miyon, awor ta sumanan mas grandi cu lo mester saca di e fondo di emergencia pa gobierno y ta Ministerraad so ta dicidiendo. Den pasado a percura pa e fondo di emergencia di Turismo ta saludable cu den un caso cu por evita un calamidad of su efectonan Aruba lo tin fondonan aparta pafor di presupuesto pa por actua rapidamente. Tawata tin situacionan cu a yega di presenta caminda mester a aloca mas fondo pa mercadeo durante aña pa motibo di factornan externo y ta netamente e ora ey ta bin Parlamento, splica, haña un base amplio y ta ehecuta. Ta keda awor pa Minister contesta e preguntanan y tambe pa evalua bon e proceduranan y impacto di e decisionan pa 2020 sra Arends-Reyes ta termina bisando.


text:
WILLEMSTAD - Curaçao Medical Centerta lamentá e notisia di e pashènt ku a bin fayesé na kas despues kuela bishitá nos departamentu di emergensia djamars, 7 di aprel último.
KLM ta aterisá na Kòrsou ku diferente aparato médiko pa Curaçao Medical Center.
WILLEMSTAD - Awe djabièrnè 10 di aprel 2020 un buelo di KLM Boeing 777 aaterisá naKorsòu for di Hulanda ku diferente aparato médiko, ekipo di protekshon i remedi.
Horeca staat vrijdag centraal op Paradise FM
Willemstad – Aankomende vrijdag 10 april is het Goede Vrijdag. Deze dag wordt op Paradise FM geheel gewijd aan de horecasector om hen een hart onder de riem te steken in deze moeilijke tijd.
RDK Ta Pone Beslag Riba Inventario Di Bopec Pero Ta Salbaguardia Suministro Na Boneiru I Salario Di Trahadonan Di Bopec
Willemstad - Refineria di Kòrsou (RdK) djaweps dia 2 di aprel a pone beslag riba inventario den tankinan na Bonaire Petroleum Company (BOPEC.) RdK na momentu di pone e beslag a tene debido kwenta pa salbaguardiá suministro di kumbustibel na pueblo di Boneiru i pa garantisá pago di salario di trahadonan di BOPEC.
Aankondiging aanvraag vergunning ten behoeve van werkzaamheden voor kustbescherming Scuba Lodge: een gewijzigde procedure
Willemstad - Afgelopen week en deze week is conform artikel 21, tweede lid de aanvraag voor de aanleg van een kustbeschermingsconstructie in het waterperceel bij Scuba Lodge op Pietermaai, onder art. 21 van de Landsverordening maritiem beheer bekend gemaakt.
Awe ta Dia Mundial di Salú
Willemstad – Awe dia 7 di aprel, awor mas ku nunka mundu ta para ketu riba e fecha spesial di awe ku ta Dia Mundial di Salú. Un dia ku e aña aki a kai den un periodo ku mundu kompletu ta den gara di e pandemia di COVID-19.
Parlamento mester uni i hinka 2.1 mion den fondo di ayudo
Willemstad - Parlamentario Calmes ta konvensí ku Parlamento mester por kita Naf 2.1 mion for di su presupuesto pa kuminsá yuda pueblo. E impakto sosial-ekonómiko di Corona riba kasnan di famia ta debastador.